## ПРЕДЛОГ НА ЗАКОН ЗА СУДСКИОТ СОВЕТ НА РЕПУБЛИКА СЕВЕРНА МАКЕДОНИЈА

1. **ОСНОВНИ ОДРЕДБИ**

**Основање**

**Член 1**

Со овој закон се уредуваат постапката за изборот и одговорноста на членовите на Судскиот совет на Република Северна Македонија, начинот на остварување на неговите функции, изборот, престанокот и разрешувањето на судија и судија поротник, постапката за утврдување на одговорност на судија или претседател на суд, утврдување нестручно и несовесно вршење на судиската функција, следењето и оценувањето на работата на судиите, начинот на работа и одлучување и други прашања поврзани со работата на Судскиот совет на Република Северна Македонија и неговата Стручна служба.

## Цел на основање

## Член 2

Судскиот совет на Република Северна Македонија (во натамошниот текст: Советот) е самостоен и независен орган на судството. Советот ја обезбедува и гарантира самостојноста и независноста на судската власт, преку остварување на своите функции согласно со Уставот и законите.

## Политичко дејствување

## Член 3

1. Се забранува политичко организирање и дејствување во Советот.
2. Членовите на Советот во вршењето на функциите на Советот не смеат да членуваат во политички партии и да остваруваат партиска активност
3. Советот со својата работа оневозможува политичко влијание во судството.

## Статус на Советот

## Член 4

1. Советот има својство на правно лице.
2. Седиштето на Советот е во Скопје.

## Печат на Советот

## Член 5

1. Советот има печат.
2. Печатот го содржи името Република Северна Македонија, грбот на Република Северна Македонија, називот и седиштето на Советот.
3. На зградата во која се наоѓа седиштето на Советот се истакнува називот и седиштето, грбот и знамето на Република Северна Македонија.

## СОСТАВ И ПРЕТСЕДАТЕЛ НА СОВЕТОТ

## Состав на Советот

**Член 6**

1. Советот е составен од 15 члена, од кои:

* по функција членови на Советот се претседателот на Врховниот суд на Република Северна Македонија и министерот за правда,
* осум члена на Советот ги избираат судиите од своите редови. Тројца од избраните членови се припадници на заедниците кои не се мнозинство во Република Северна Македонија, при што ќе се запази соодветната и правична застапеност на граѓаните кои припаѓаат на сите заедници,
* тројца членови на Советот ги избира Собранието на Република Северна Македонија со мнозинство гласови од вкупниот број пратеници, при што мора да има мнозинство гласови од вкупниот број пратеници кои припаѓаат на заедниците кои не се мнозинство во Република Северна Македонија и
* двајца членови на Советот предлага претседателот на Република Северна Македонија, а изборот го врши Собранието на Република Северна Македонија, од кои еден е припадник на заедниците кои не се мнозинство во Република Северна Македонија.

1. Членовите на Советот по функција учествуваат во работата на Советот без право на глас.
2. Членовите на Советот по функција не учествуваат во работата на седниците на Советот на кои се расправа и одлучува за поведена постапка за утврдување на одговорност, избор или разрешување на судија или претседател на суд.

## Мандат на членовите на Советот

**Член 7**

1. Членовите на Советот имаат мандат од шест години со право на уште еден избор по истекот на најмалку четири години од престанокот на претходниот мандат во Судскиот совет.
2. На претседател на Врховниот суд на Република Северна Македонија и на министер за правда со престанок на функцијата им престанува и мандатот во Советот.
3. Мандатот на член кој е избран на дополнителни избори, поради предвремен престанок на мандатот на член на Советот на чие место е избран, трае шест години.

## Избор, траење на мандатот и постапка за разрешување на претседател на Советот

**Член 8**

1. Со работата на Советот раководи претседател.
2. Претседателот на Советот има заменик, кој го заменува во негово отсуство.
3. Претседателот на Советот и заменик претседателот се избираат од редот на членовите на Советот со право на глас.
4. Претседателот на Советот и заменик претседателот се избираат со најмалку осум гласови од членовите со право на глас.
5. Мандатот на претседателот на Советот и на заменикот претседател на Советот трае две години со право на уште еден избор.
6. Постапка за разрешување од функцијата претседател или заменик претседател се поведува врз основа на образложено барање од најмалку четири члена на Советот со право на глас.
7. Постапката за разрешување на претседателот или на заменик претседатлот е јавна и јавноста не може да биде исклучена во ниеден случај.
8. Советот донесува одлука за разрешување со најмалку осум гласа од членовите на Советот со право на глас.
9. Против одлуката за разрешување претседателот, односно заменик претседателот има право на тужба до Управниот суд во рок од осум дена од денот на приемот на одлуката. Управниот суд е должен да одлучи во рок од осум дена од денот на доставување на списите.
10. Против одлуката на Управниот суд од ставот (10) на овој член може да се изјави жалба до Вишиот управен суд во рок од осум дена од приемот на одлуката на Управниот суд.
11. Вишиот управен суд е должен да одлучи во рок од осум дена од приемот на жалбата.

## ПОСТАПКА ЗА ИЗБОР НА ЧЛЕН НА СОВЕТОТ

## Оглас за член на Советот

**Член 9**

1. Претседателот на Советот е должен најдоцна шест месеци пред истекот на мандатот на Советот или на член на Советот:

* да распише оглас за избор на член на Советот од редот на судиите,
* да го извести претседателот на Собранието на Република Северна Македонија да распише оглас за избор на член на Советот што го избира Собранието и
* да го извести претседателот на Република Северна Македонија да му предложи на Собранието за секој член најмалку двајца кандидати за член на Советот.

1. Во случај на предвремен престанок на мандатот од членот 7 став (4) од овој закон, претседателот на Советот ќе постапи согласно со ставот (1) на овој член во рок од 15 дена по престанокот на мандатот на членот на Советот.

## Времетраење на огласот

## Член 10

1. Огласот од членот 9 од овој закон се објавува во рок од осум дена од денот на приемот на известувањето во „Службен весник на Република Северна Македонија” и во најмалку две јавни гласила од кои едно е на службен јазик различен од македонскиот кој го зборуваат најмалку 20% од граѓаните во Република Северна Македонија.
2. Огласот трае 15 дена од денот на објавувањето во „Службен весник на Република Северна Македонија”.
3. Од денот на распишувањето на огласот до денот на гласањето мора да поминат најмалку 30 дена.

## Услови за избор на член на Советот од редот на судиите

## Член 11

1. На огласот за избор на член на Советот од редот на судиите може да се јави секој судија кој во моментот на објавување на огласот врши судиска функција и кој ги исполнува следниве услови:

-да има најмалку 10години судиски стаж,

-да има позитивна оцена во работењето во вршењето на судиската функција,

-да не му е изречена со правосилна одлука дисциплинска мерка намалување на плата во висина од 15% до 30% од месечната плата која трае во моментот на објавување на огласот.

**Услови за избор на член**

**на Советот кој го избира Собранието**

**Член 11 – а**

(1) Членовите на Советот што ги избира Собранието на Република Северна Македонија, како и членовите што ги избира Собранието на Република Северна Македонија по предлог на претседателот на Република Северна Македонија, се од редот на универзитетски професори по право, адвокати, поранешни судии на Уставен суд на Република Северна Македонија, поранешни судии на меѓународни судови и други истакнати правници.

1. На огласот на Собранието на Република Северна Македонија за избор на член на Советот може да се јави секое лице кое во моментот на објавувањето на огласот ги исполнува следниве услови:

-да е државјанин на Република Северна Македонија,

-дипломиран правник со најмалку 15 години работно искуство во правната професија по положен правосуден испит или универзитетски професор по право со најмалку седум години работно искуство во наставно-научно звање

- да се истакнал со научна или професионална работа за прашања од областа на правосудството

- да се истакнал со свое јавно делување во заштита на владеењето на правото, независноста на судството и човековите права

-да не е осуден со правосилна судска пресуда за кривично дело злоупотреба на службена должност и овластување во вршење на функцијата или друго кривично дело на казна затвор од најмалку шест месеци што го прави недостоен за да ја врши функцијата член на Советот

-да ужива углед и да поседува интегритет за вршење на функцијата член на Совет за што приложува најмалку три препораки од универзитетски професори по право, адвокати, поранешни или сегашни судии на Уставниот суд или на меѓународни судови, или лица/е а со најмалку 15 години работно искуство во правната професија по положен правосуден испит од кои две од лица кои припаѓаат на истата правна професија.

1. За член на Советот по предлог на претседателот на Република Северна Македонија, Собранието на Република Северна Македонија може да избере лице кое во моментот на изборот ги исполнува следниве услови:

- да е државјанин на Република Северна Македонија,

- дипломиран правник со најмалку 15 години работно искуство во правната професија по положен правосуден испит или универзитетски професор по право со најмалку седум години работно искуство во наставно-научно звање

- да се истакнал со научна или професионална работа за прашања од областа на правосудството

- да се истакнал со свое јавно делување во заштита на владеењето на правото, независноста на судството и човековите права

-да не е осуден со правосилна судска пресуда за кривично дело злоупотреба на службена должност и овластување во вршење на функцијата или друго кривично дело на казна затвор од најмалку шест месеци што го прави недостоен за да ја врши функцијата член на Советот

-да ужива углед и да поседува интегритет за вршење на функцијата член на Совет

(4) Кон пријавата кандидатите доставуваат биографски податоци и податоци за стручниот и професионалниот развој и мотивационо писмо, како и докази за исполнетост на условите од ставот 2, односно 3 од овој член.

(5) Во случаите од ставовите (2), (3) на овој член, за член на Советот не може да биде избрано лице кое во моментот на објавување на огласот врши судиска или јавнообвинителска функција или лице кое било разрешено од судиска или јавнообвинителска функција, освен ако Европскиот суд за човекови права утврдил прекршување на Европската конвенција за човековите права во постапката за разрешување, ниту лице кое во последните четири години било пратеник, член на Влада на Република Северна Македонија, вршело или врши функција во орган на политичка партија.

**Постапка за избор на член на Советот од**

**Собранието на Република Северна Македонија**

**Член 11-б**

1. Постапката за избор за членови на Советот кои ги бира Собранието започнува со објавување на огласот од членот 9 од овој закон.
2. Комисијата за прашања на изборите и именувањата на Собранието на Република Северна Македонија во рок од 10 дена од објавувањето на огласот од членот 9 формира Работна група за прелеминарна селекција на кандидати за членови на Советот (во понатамошниот текст: Работна група), по објавен повик за определување на претставници кои не се од редот на пратениците.
3. Работната група е составена од 5 членови:

- еден член од Здружение на судиите на Република Северна Македонија

- еден член од Адвокатската комора на Република Северна Македонија

- еден член од граѓанскиот сектор од областа на владеење на правото и правосудството

- еден пратеник од парламентарното мнозинство

- еден пратеник од парламентарната опозиција

1. Административна поддршка на работната група дава организационата единица на службата на Собранието на Република Северна Македонија која дава поддршка на работните тела на Собранието на Република Северна Македонија.
2. Во рок од осум дена од истекот на рокот за пријавување од членот 10 на овој закон, Работната група врши проверка на исполнетоста на условите од членот 11 на овој закон и подготвува извештај со листа на кандидати кој се доставува до Комисијата за избори и именувања.
3. Извештајот со листата од ставот (5) на овој член заедно со биографиите и мотивационите писма на кандидатите во целост се објавува на веб-страницата на Собранието на Република Северна Македонија, со податоци за исполнетоста на условите од членот 11 на овој закон, веднаш, а најдоцна во рок од еден ден од денот на нејзиното утврдување.
4. Во рок од пет дена од објавувањето на листата од ставот (5) на овој член, Комисијата за избори и именувања организира јавна расправа за претставување на кандидатите кои ги исполнуваат условите од членот 11 на овој закон која се емитува на Собранискиот канал. Доколку некој од кандидатите не дојде на претставување на јавна расправа, се смета дека ја повлекол пријавата.
5. Комисијата на јавната расправа задолжително поканува претставници од Здружението на судии, Адвокатската комора на Република Северна Македонија, граѓанските организации кои работат во областа на правосудството, владеењето на правото и човековите права, претставници од медиумите и академската заедница.
6. Терминот за одржување на претставувањето на јавната расправа се објавува на веб страницата на Собранието на Република Северна Македонија на денот на објавувањето на листата од ставот (5) на овој член.
7. На јавната расправа присутните имаат право да поставуваат прашања.
8. Во рок од 14 дена од завршувањето на јавната расправа, Комисијата подготвува извештај со предлог листата на кандидати и заедно со документите од членот 11-а од овој закон ги доставува до Собранието. Предлог листата на кандидати треба да содржи два пати повеќе кандидати од бројот на членови на Советот кои треба да се изберат доколку има доволен број на кандидати пријавени на огласот.
9. Собранието расправа и гласа поединечно за секој од кандидатите кои ги исполнуваат условите согласно со предлог листата составена од Комисијата.
10. Собранието задолжително внимава во постапката за избор на членови на Советот секој трет член на Советот од членовите што ги предлага Комисијата, да биде избран на предлог на опозицијата согласно предлог листата при што ќе се земе предвид составот на Собранието и составот на Судскиот совет, така што најмалку еден член на Советот ќе биде на предлог од опозицијата во актуелниот состав на Собранието.
11. Доколку двајца кандидати имаат најмалку апсолутно мнозинство од вкупниот број на пратеници се смета дека е избран оној кандидат кој има поголем број на гласови.
12. Доколку Собранието не избере членови на Советот, постапката за избор се повторува во целост со објавување нов оглас во рок од десет дена.
13. Во постапката за избор на членови на Советот се земаат предвид принципот на соодветна и правична застапеност и принципот на подеднаква родова застапеност.
14. Кандидатите за членови на Советот кои сметаат дека во постапката за избор на членови во Советот се прекршени одредбите од членовите 7 и 11-а од овој закон имаат право на тужба до Управниот суд, согласно член 27-а од овој закон.

**Постапка за избор на членови на Советот од**

**Собранието на Република Северна Македонија**

**Член 11-в**

(1) Комисијата за прашања на изборите и именувањата на Собранието на Република Северна Македонија во рок од десет дена од објавувањето на огласот од членот 9 формира Работна група за спроведување на изборот на кандидати за членови на Советот (во натамошниот текст Работна група), по објавен повик за определување на претставници кои не се од редот на пратениците.

(2) Работната група е составена од седум членови:

- два члена номинирани од Здружението на судии на РСМ

- еден член номиниран од Адвокатска комора на Република Северна Македонија,

- еден член од редот на универзитетските професори по право

- еден член од граѓанскиот сектор од областа на владеење на правото и правосудството,

- еден пратеник од парламентарното мнозинство,

- еден пратеник од парламентарната опозиција.

(3) Членовите од редот на пратениците ги именува Комисијата за прашања на изборите и именувањата на Собранието на Република Северна Македонија.

(4) Административна поддршка на Работната група дава организационата единица на службата на Собранието на Република Северна Македонија која дава поддршка на работните тела на Собранието на Република Северна Македонија.

(5) Во рок од три дена од истекот на рокот за пријавување од членот 10 на овој закон, Работната група врши проверка на исполнетоста на условите од членот 11-а на овој закон и утврдува листа на пријавени кандидати со податоци кои од нив ги исполнуваат условите.

(6) Листата од ставот (4) на овој член заедно со биографиите и мотивационите писма на кандидатите во целост се објавува на веб-страницата на Собранието на Република Северна Македонија, со податоци за исполнетоста на условите од членот 11-а на овој закон, веднаш, а најдоцна во рок од еден ден од денот на нејзиното утврдување.

(7) Во рок од пет дена од објавувањето на листата од ставот (4) на овој член, се организира интервју на кандидатите кои ги исполнуваат условите од членот 11-а на овој закон (во натамошниот текст: интервјуто) кое се емитува на Собранискиот канал. Доколку некој од кандидатите не дојде на интервјуто, се смета дека ја повлекол пријавата.

(8) Терминот за одржување на интервјуто се објавува на веб страницата на Собранието на Република Северна Македонија на денот на објавувањето на листата од ставот (4) на овој член.

(9) Интервјуто го спроведува Работната група на јавна седница.

(10) Начинот на вршење на интервјуто, оценувањето и рангирањето на кандидатите се утврдува со одлука донесен од Собранието на Република Македонија/Комисијата за прашања на изборите и именувањата на Собранието на Република Северна Македонија.

(11) Истовремено со објавувањето на огласот од членот 9 од овој закон, на веб-страницата на Собранието на Република Северна Македонија се објавува повик до Здружението на судии на РСМ, Адвокатската комора, здруженија на новинари, други здруженија и фондации да учествуваат во интервјуто. Рокот за пријавување на повикот е десет дена од денот на неговото објавување.

(12) Сите здруженија на новинари кои се основани согласно со закон, односно регистрирани повеќе од пет години и секое здружение или фондација регистрирано согласно со закон и со искуство од најмалку пет години во областа правосудството, владеење на правото, човекови права или добро управување имаат право да се пријават на повикот и да учествуваат во интервјуто, со по еден претставник за кој доставуваат податоци за идентификација.

(13) Покрај пратениците во Собранието на Република Северна Македонија и претставниците пријавени, односно номинирани согласно со ставовите (11) и (12) на овој член имаат право да поставуваат прашања на кандидатите.

(14) Во рок од три дена од спроведувањето на интервјуто, Работната група утврдува листа на кандидатите согласно со критериумите утврдени со одлуката од ставот (9) и ја доставува заедно биографијата и мотивационото писмо на пленарна седница на Собранието на Република Северна Македонија.

(15) Собранието расправа и гласа поединечно за секој од кандидатите кои ги исполнуваат условите согласно со листата составена од Работната група.

(16) Доколку Собранието не избере членови на Советот, постапката за избор се повторува во целост со објавување оглас во рок од десет дена.

(17) Во постапката за избор на членови на Советот се земаат предвид принципот на соодветна и правична застапеност и принципот на подеднаква родова застапеност.

(18) Кандидатите за членови на Советот кои сметаат дека во постапката за избор на членови во Советот се прекршени одредбите од овој закон имаат право на тужба до Управниот суд.

(19) Постапката пред Управниот суд е итна.

**Начин на избор на членови на Советот од редот на судиите**

**Член 12**

1. Кандидатите за член на Советот од редот на судиите својата кандидатура ја поднесуваат писмено до Советот.
2. Кон пријавата кандидатот доставува:

-биографски податоци за стручниот и професионалниот развој,

- податоци за учество во стручна и професионална едукација, издадени од Академијата за обука на судии и јавни обвинители или друга институција,

- мотивационо писмо,

-изјава за која кандидатска листа се пријавува.

(3) Советот по службена должност кон пријавата на кандидатите приложува:

- Потврда за судискиот стаж на кандидатот,

- Конечна оцена за резултатите во работењето издадена од Советот од последното оценување,

- Потврда за изречени дисциплински мерки.

## Комисија за подготвување на кандидатски листи

**Член 13**

1. Советот од својот состав формира Комисија од три члена за подготвување на кандидатски листи (во натамошниот текст: Комисија.
2. Комисијата од навремено доставените кандидатури на кандидатите кои ги исполниле условите од членовите 11 и 12 од овој закон во рок од 8 дена изготвува кандидатски листи, кои заедно со биографиите и мотивационите писма ги објавува на веб страницата на Советот.
3. Кандидатските листи се подготвуваат по изборни единици и тоа:

-како општа листа за кандидат од Врховниот суд на Република Северна Македонија,

-како општа листа за кандидат од апелационо подрачје Скопје и од управните судови,

-како општа листа за кандидат од апелационо подрачје Битола,

-како општа листа за кандидат од апелационо подрачје Гостивар,

-како општа листа за кандидат од апелационо подрачје Штип и

-како единствена посебна листа на кандидати на судиите припадници на сите заедници кои не се мнозинство во Република Северна Македонија за целата територија на Република Северна Македонија.

1. Кандидатите кои не се евидентирани на кандидатските листи имаат право на приговор до Советот во рок од 48 часа од објавување на листите.
2. Советот на седница одлучува по приговорите и ги утврдува кандидатските листи од ставот (3) на овој член.
3. Утврдените кандидатски листи Советот ги доставува до Комисијата за спроведување на избори за членови на Советот од редот на судиите, во рок од 15 дена од завршувањето на огласот.

## Комисија за спроведување на избори на членови на Советот од редот на судиите

**Член 14**

1. Советот формира Комисија за спроведување на избори на членови на Советот од редот на судиите (во натамошниот текст: Комисија за избор).
2. Комисијата за избор се состои од претседател, два члена и нивни заменици.
3. Претседателот на Комисијата за избор, еден член и нивните заменици се избираат од Здружението на судии на Република Северна Македонија, а еден член и неговиот заменик се избираат од редот на претставниците на здруженијата и фондациите кои работат повеќе од пет години во областа на човековите права и владеење на правото.
4. Триесет дена пред гласањето за членови на Советот од редот на судиите, Советот на својата веб страница објавува повик до здруженијата и фондациите од ставот (3) на овој член да номинираат по еден кандидат за член и негов заменик на Комисијата за избор.
5. Рокот за пријавување на кандидатите за членови на Комисијата за избор од здруженијата и фондациите од ставот (3) на овој член, трае десет дена од денот на објавување на повикот.
6. Кандидат за член на Комисијата за избор може да биде лице кое завршило правни студии со стекнати 300 ЕКТС или VII/1 степен и кое не е осудено со правосилна судска пресуда за кривично дело на казна затвор од најмалку шест месеци.
7. Советот ја утврдува исполнетоста на условите од ставовите (3) и (6) на овој член и утврдува листа на кандидати за Комисија за избор, од кои по пат на ждрепка се избираат двајца членови и нивни заменици.
8. Доколку на повикот од ставот (4) на овој член нема пријавено кандидати кои ги исполнуваат условите за член на Комисијата за избор, Советот се обраќа до Адвокатската комора на Република Северна Македонија да предложи кандидати за член и/или заменик на Комисијата за избор кои ги исполнуваат условите од ставот (6) на овој член.

(9) Комисијата за избор го подготвува изборниот материјал, формира изборни одбори, носи упатства и ги спроведува изборите на членови на Советот од редот на судиите.

## Член 15

Член на Комисија за подготвување на кандидатските листи не може да биде и член на Комисија за спроведување на избори на членови на Советот од редот на судиите.

## Избор по апелационите подрачја

## Член 16

При изборот на членовите на Советот од редот на судиите се зема предвид следнава застапеност на членовите од подрачјата на сите апелациони судови и тоа:

-еден член се избира од апелационо подрачје Скопје,

-еден член се избира од апелационо подрачје Битола,

-еден член се избира од апелационо подрачје Гостивар,

-еден член се избира од апелационо подрачје Штип,

-еден член се избира од Врховниот суд на Република Северна Македонија,

-двајца членови се избираат од редот на судиите припадници на заедницата која е повеќе од 20% од населението во Република Северна Македонија од страна на сите судии запишани во Судскиот изборен именик и

-еден член се избира од редот на судиите припадници на заедниците кои се помалку од 20% од населението во Република Северна Македонија од страна на сите судии запишани во Судскиот изборен именик.

## Судски изборен именик

**Член 17**

1. Судскиот изборен именик го води Судскиот совет и во него се содржани податоците за:

-име и презиме на судијата,

-единствен матичен број,

-судот во кој ја врши судиската функција,

-датумот кога прв пат е избран за судија,

-националната припадност,

-бројот на судската службена легитимација и

-место за забелешка.

1. Судскиот совет, судскиот изборен именик го става на увид во судот и секој судија има право во рок од три дена по писмен пат да побара исправка на податоците.
2. Судскиот совет во рок од три дена од приемот на барањето од ставот (2) на овој член одлучува со решение.
3. Против решението од ставот (3) на овој член може да се поведе управен спор согласно одредбите од членот 27а од овој закон.
4. Судскиот совет најдоцна во рок од 20 дена од денот на распишувањето на изборите го заклучува Судскиот изборен именик.

## Начин на спроведување на изборите на членови на Советот од редот на судиите

**Член 18**

1. Изборите за членови на Советот од редот на судиите се спроведуваат во ист ден.
2. Изборите се спроведуваат на изборни места со број и со седиште во сите судови во Република Северна Македонија, согласно со Законот за судовите.
3. За судовите со помалку од три судии изборите се спроведуваат во седиштето на апелациониот суд на кој припаѓаат.
4. Изборите по изборни места ги спроведува Изборен одбор формиран со решение од Комисијата за избори.
5. Кандидат за член на Советот не може да биде член на Изборен одбор.
6. Изборниот одбор е составен од претседател и двајца членови од редот на судиите и/или стручните соработници од судот и нивни заменици.
7. Комисијата за избори е должна Изборниот одбор да го формира седум дена пред денот на гласањето.

## Изборен материјал

**Член 19**

Изборниот материјал се состои од:

-кутии за гласање и паравани,

-обрасци за записници,

-блок со гласачки ливчиња според изводот од Судскиот изборен именик,

-листи на кандидати,

-извод од Судскиот изборен именик и

-друг материјал потребен за гласање.

## Гласачко ливче

## Член 20

1. Општото гласачко ливче содржи:

-назив на гласачкото ливче,

-изборна единица и назив на изборното место,

-сериски број кој се наоѓа на делот кој останува на кочанот и

-име и презиме на кандидатите според азбучен ред.

1. Посебното гласачко ливче содржи:

-назив на гласачкото ливче,

-изборна единица и назив на изборното место,

-сериски број кој се наоѓа на делот кој останува на кочанот,

-име и презиме на кандидатите, според азбучен ред,

-податоци за националната припадност на кандидатите и

-судот од кој кандидатот се кандидира.

(3) Комисијата за избор го подготвува образецот на гласачкото ливче согласно со овој член.

## Доставување на изборниот материјал

**Член 21**

Комисијата за избор го предава изборниот материјал на претседателот на Изборниот одбор најдоцна во рок од 24 часа пред одржување на изборите за што се составува записник.

## Спроведување на гласањето

## Член 22

1. Гласањето се спроведува во работен ден.
2. Гласањето започнува во 8,00 часот и трае непрекинато до 15,00 часот.
3. Судиите гласаат за кандидатите од општата листа од своето апелационо подрачје и за единствената посебна листа.
4. Судиите на Врховниот суд на Република Северна Македонија гласаат за општата листа на кандидат од Врховниот суд на Република Северна Македонија и за единствената посебна листа.
5. Судиите се идентификуваат со судиска легитимација и гласаат тајно.
6. Во 15,00 часот гласачкото место се затвора, а на судиите што се затекнале во просториите им се овозможува да гласаат.
7. Избирачкиот одбор може да го затвори гласачкото место и пред истекот на рокот од ставот (1) на овој член, ако гласале сите судии запишани во изводот од Судскиот избирачки именик, но не смее да ја отвори гласачката кутија до 15 часот кога се затвораат сите гласачки места.

## Записник за гласање

**Член 23**

1. По затворање на гласачкото место Избирачкиот одбор најдоцна до 18,00 часот составува записник за текот и резултатот на гласањето и ја известува Комисијата за избор.
2. Во записникот се внесуваат податоци:

-за вкупниот број на излезени гласачи што гласале,

-за вкупниот број на гласови што ги добил секој кандидат,

-за бројот на неважечки ливчиња и

-забелешка за текот на гласањето.

1. Избирачкиот одбор го доставува записникот со резултатите од гласањето и другиот избирачки материјал до Комисијата за избор, веднаш по сумирање на резултатите, но не подоцна од 00.00 часот истиот ден.

**Неважечко гласачко ливче**

**Член 24**

Гласачкото ливче е неважечко доколку не е пополнето или има заокружено поголем број на кандидати од бројот што се избира според изборната единица или на друг недвосмислен начин не може со сигурност да се констатира волјата на избирачот.

## Изборен резултат

**Член 25**

1. Комисијата за избор ги сумира резултатите од изборните места и го утврдува изборниот резултат во изборните единици најдоцна во рок од 48 часа од моментот на затворање на изборите и е должна преку веб страницата на Советот да обезбеди јавноста директно да го следи сумирањето на изборниот резултат, а во случај да не може да се обезбеди директен пренос од технички причини, е должна да обезбеди снимање на истиот и најдоцна следниот ден да ја постави снимката на својата веб страница.
2. За успешни се сметаат изборите на кои излегле повеќе од половина запишани избирачи за таа изборна единица.
3. За избран член на Советот се смета кандидатот што добил најмногу гласови.
4. Ако повеќе кандидати добиле еднаков број гласови од една изборна листа, ќе се одржи втор круг на гласање во рок од седум дена од денот на гласањето. Во случај на повторен ист број гласови, членот на Советот ќе се избере по пат на ждрепка.
5. Комисијата за избор на избраните членови на Советот од редот на судиите им издава уверение.
6. Формата и содржината на уверението ќе ги пропише со акт министерот за правда.

## Постапка за заштита на избирачкото право на кандидат

**Член 26**

1. Секој кандидат може во рок од пет часа по завршувањето на гласањето до Комисијата за избори да поднесе приговор за текот на гласањето за член на Совет.
2. Секој кандидат може во рок од 24 часа од објавувањето на резултатите од гласањето за член на Совет до Комисијата за избори да поднесе приговор на постапката за сумирање и утврдување на резултатите од гласањето.
3. Комисијата за избори е должна во рок од 24 часа по приемот на приговорот од ставовите (1) и (2) на овој член да донесе одлука.
4. Против одлуката на Комисијата за избори од ставот (3) на овој член во рок од 24 часа од приемот на одлуката може да се поднесе тужба согласно член 27а од овој закон.

## Постапка за заштита на избирачко право на избирач

**Член 27**

1. Секој избирач на кого му е повредено избирачкото право во постапката при спроведување на гласањето може во рок од пет часа по завршувањето на гласањето до Комисијата за избори да поднесе приговор.
2. Комисијата за избори е должна во рок од 24 часа по приемот на приговорот да донесе одлука.
3. Против одлуката на Комисијата за избори може да се поведе управен спор согласно член 27а од овој закон.

**Член 27-а**

1. Против одлуките од членовите 11а, 17, 26 и 27 од овој закон во рок од 24 часа од приемот н одлуката може да се поднесе тужба пред Управен суд.
2. Управниот суд по тужбата од ставот 1 од овој член должен е да донесе одлука во рок од 48 часа од доставувањето на списите.
3. Против одлуката на управниот суд од став 2 на овој член може да се изјави жалба до Вишиот управен суд во рок од 3 дена од денот на приемот на одлуката на управниот суд.
4. Вишиот управен суд по жалбата од ставот 3 на овој член одлучува во рок од 5 дена од приемот на жалбата.

## Седница на Собранието на која се избираат членови на Советот

## Член 28

1. На седница на Собранието на Република Северна Македонија се врши изборот на членови на Советот што ги избира Собранието по предлог на надлежното работно тело на Собранието на Република Северна Македонија од редот на кандидатите кои се јавиле на огласот и по предлог на претседателот на Република Северна Македонија.
2. Седницата на Собранието на Република Северна Македонија на која се избираат членовите од ставот (1) на овој член е итна и ќе се одржи во рок од најмногу 30 дена од изборот на членови за Советот што се избираат од страна на сите судии.

## Свечена изјава

**Член 29**

1. Избраните членови на Советот и членовите по функција даваат свечена изјава пред претседателот на Собранието на Република Северна Македонија.
2. Свечената изјава гласи:

„Изјавувам и се колнам дека функцијата член на Судскиот совет на Република Северна Македонија ќе ја вршам совесно, одговорно и чесно и ќе ги почитувам Уставот на Република Северна Македонија, законите и меѓународните договори ратификувани во согласност со Уставот на Република Северна Македонија”.

1. Свечената изјава новоизбраните членови ја потпишуваат.
2. На новоизбраниот член му се дава примерок од потпишаната свечена изјава.

## Конституирање на Советот

**Член 30**

1. При избор на целиот состав на Советот, конститутивната седница се одржува во рок од 30 дена од изборот на мнозинството членови на Советот.
2. Конститутивната седница ја свикува претседателот на претходниот Судски совет, а доколку во рокот од ставот (1) на овој член претседателот на претходниот состав на Советот не ја свика конститутивната седница, членовите на Советот се собираат триесеттиот ден од денот на изборот во 10,00 часот и го конституираат Советот.
3. Со конститутивната седница претседава најстариот член на Советот, до изборот на претседател на Советот.

## Постапка за престанок на мандатот и одговорност на членовите на советот

## Престанок на мандат на член на Советот

## Член 31

1. На член на Советот му престанува мандатот:
2. со истекот на времето за кое е избран;
3. по поднесена оставка;
4. ако е разрешен од судиската функција согласно со закон;
5. ако е разрешен како член на Судскиот совет согласно со закон;
6. ако е осуден со правосилна судска пресуда за кривично дело злоупотреба на службена должност и овластување во вршење на функцијата или друго кривично дело со која му е изречена казна затвор од најмалку шест месеци што го прави недостоен за вршење на функцијата член на Советот;
7. ако на член на Советот му се утврди трајна неспособност за вршење на функцијата;
8. ако е избран на друга јавна функција или професија и
9. ако исполни услови за старосна пензија.
10. Во случајот од ставот (1) точка 2) на овој член мандатот престанува кога Советот на првата наредна седница ќе ја констатира оставката, но најдоцна во рок од 30 дена од денот на поднесување.
11. Во случајот од ставот (1) точката 3) на овој член мандатот на член на Советот престанува со правосилноста на одлуката за разрешување на судијата од судиската функција,
12. Во случајот од ставот (1) точката 4) на овој член мандатот на член на Советот престанува со правосилноста на одлуката за разрешување на член на Судскиот совет.
13. Во случајот од ставот (1) точка 5) на овој член мандатот престанува со денот на правосилноста на пресудата.
14. Во случајот од ставот (1) точка 6) на овој член мандатот престанува кога Советот на седница ќе констатира исполнување на условот врз основа на претходно спроведена постапка,
15. Во случај од ставот (1) точка 7) на овој член мандатот престанува со изборот на друга функција или професија.

## Времено оддалечување од вршење на функцијата член на Совет

**Член 32**

1. Член на Советот може да се оддалечи од вршењето на функцијата член на Совет ако за него е одобрен обвинителен акт во случаите од членот 31 став (1) точка 5) од овој закон или е поднесен обвинителен предлог за кривично дело злоупотреба на службена положба и овластување или друго дело во вршењето на службената должност
2. Одлука за времено оддалечување од функцијата член на Советот донесува Советот со најмалку осум гласови од вкупниот број членови со право на глас при што од седницата и од гласањето се иззема членот на Советот против кој е поведена постапката.
3. Одлуката за времено одалечување од функцијата член на Советот ќе се преиспитува на секој 3 месеци од страна на Советот.

## Изземање на член на Советот

## Член 33

(1) Член на Советот не учествува во работа на Советот во постапки во кои се одлучува за судија, претседател на суд, кандидат за судија или кандидат за претседател на суд со кој е во:

1. брачна или вонбрачна заедница;
2. роднинска врска по права линија до кој било степен, а во странична до четврт степен;
3. роднинска врска по сватовство до втор степен;
4. однос на посвоеник или посвоител или лице со кое живее во иста семејна заедница.

(2) Член на Совет избран од редот на судиите не учествува во работата на Советот кога е поведена постапка за утврдување на негова одговорност како судија или како член на Советот.

1. Член на Советот е должен веднаш да престане со својата работа во постапките од надлежност на Советот во моментот на осознавање за постоење на причините од ставот (1) на овој член и за тоа да го извести Советот.
2. Член на Советот, освен во случаите предвидени во ставот (1) на овој член, доколку во вршењето на својата функција дознае за постоење на околности кои може да предизвикаат сомневање во неговата непристрасност, е должен веднаш за тоа да го извести Советот, кој ќе донесе соодветна одлука.
3. Ако членот на Советот не постапи согласно со ставовите (3) и (4) на овој член, тогаш за него може да биде поведена дисциплинска постапка.
4. За изземање на член на Советот, Советот одлучува со мнозинство од вкупниот број членови со право на глас, врз основа на образложеното барање од заинтересираното лице или од член на Советот.

## Основи за поднесување на барање за дисциплинска постапка за член на Совет

**Член 34**

1. Образложено барање за поведување на постапка за дисциплинска одговорност на член на Совет, до Судскиот совет може да поднесат најмалку 10 судии или најмалку два члена на Судскиот совет со право на глас, ако членот на Советот:

- влијае врз независноста на судиите или врши притисок во врска со одлучувањето по одредени предмети,

- членува или врши политичка функција во политичка партија или остварува партиска и политичка активност,

- ја запоставува или не ја извршува својата функција и обврски во работата на Советот,

- ако одбие да поднесе изјава за имотна состојба и интереси согласно со закон или ако податоците содржани во изјавата во голема мера се невистинити,

-ги прекрши правилата за изземање во ситуации во кои членот на Советот знаел или требало да знае за постоење на некоја од основите за изземање предвидени со овој закон.

(2) За полесна дисциплинска повреда која не предизвикала тешка и непоправлива последица за правата на друг, на членот на Советот, Советот може да му изрече:

- јавен укор,

- намалување на платата во висина од 15% до 30% од месечната плата во траење од еден до шест месеци.

(3) Членот на Советот се разрешува од функцијата согласно со основите предвидени во ставот (1) на овој член ако повредата е сторена:

-со намера или очигледно невнимание по вина на членот на Советот без оправдани причини и

-повредата предизвикала тешки последици.

**Член 34-а**

**Орган за одлучување по дисциплински постапки за член на Советот**

1. За потешка дисциплинска постапка од членот 34 одлучува Комисија за дисциплинска постапка.
2. Комисијата за дисциплинска постапка ја сочинуваат 4 судии од четирите апелациони судови и еден судија од Врховен суд на Република Северна Македонија и нивни заменици со мандат од три години.
3. Комисијата за дицсиплинска постапка ја формира Советот по пат на ждрепка од редот на судиите од Врховниот суд на Република Северна Македонија и Апелационите судови.

## Постапка за одлучување по барање за покренување на дисциплинска постапка за член на Советот

**Член 35**

1. Поднесено барање за дисциплинска одговорност на член на Советот заедно со доказите се доставува лично до членот на Советот за кој е поднесено барањето, преку архивата на Советот или со препорачана пратка на пријавена адреса.
2. Ако членот на Советот не се затече на местото на достава од ставот (1) на овој член му се остава писмено известување за местото и времето за подигање на барањето и истото се смета за уредна достава.
3. Членот на Советот може писмено да одговори на наводите во барањето или да даде усна изјава на записник во рок од осум дена од денот на добивањето на барањето.
4. Заедно со одговорот на барањето членот на Советот до претседателот на Советот ги доставува сите докази врз основа на кои го заснова својот одговор на барањето.
5. Во рок од два работни дена од истекот на рокот од ставот (3) на овој член, претседателот на Советот, односно заменик претседателот во случај кога барањето се однесува за претседателот на Советот, до Комисијата за дисциплинска постапка ги доставува барањето за дисциплинска одговорност, одговорот од ставот (3) и доказите од ставот (4) на овој член, доколку истите се доставени.
6. Комисијата го разгледува барањето, одговорот и доказите и во рок од 15 дена од поднесеното барање закажува расправа.
7. Комисијата по одржана расправа најкасно во рок од 15 дена носи одлука за запирање на постапката или за утврдување на одговорност и за изрекување на дисциплинска мерка, со најмалку три гласови.
8. Мандатот на членот на Советот престанува со денот на правосилноста на донесената одлука за разрешување на членот на Советот.
9. Членот на Судскиот совет на кој му е изречена дисциплинска мерка има право на тужба во рок од 8 дена од приемот на одлуката до Управниот суд.
10. Против одлукатa на Управниот суд може да се изјави жалба во рок од 8 дена од приемот на одлуката.
11. Вишиот управен суд е должен да одлучи во рок од 8 дена од приемот на жалбата.
12. **НАДЛЕЖНОСТ, ОРГАНИЗАЦИЈА И НАЧИН НА РАБОТА НА СОВЕТОТ**

**Надлежност**

**Член 36**

1. Советот е надлежен да:

-ги избира и разрешува судиите,

-ги избира и разрешува претседателите на судовите,

-утврдува престанок на судиската функција,

-избира и разрешува судии поротници,

-ја следи и оценува работата на судиите,

-одлучува за утврдување на одговорност на судија и претседател на суд,

-одлучува за одземање на имунитет на судија,

-одлучува по барање за одобрување на притвор на судија,

-предлага двајца судии на Уставниот суд на Република Северна Македонија од редот на судиите,

-го разгледува годишниот извештај на Врховниот суд на Република Северна Македонија за утврдените начелни ставови и начелни правни мислења по прашања од значење за обезбедување на единство во примена на законите,

-одлучува за времено оддалечување на судија од вршење на судиска функција и член на Совет од вршење на функцијата член на Совет,

-го утврдува бројот на потребните судиски места по судови,

-ги разгледува и оценува тримесечните и годишните извештаи за работа на судовите и истите јавно ги објавува на својата веб страница,

-постапува по претставки и поплаки на граѓаните и правните лица за работата на судиите, претседателите на судовите и судовите,

-се грижи за угледот на судиите и довербата на граѓаните кон судството,

-поднесува годишен извештај за работата,

-донесе деловник и други општи акти со кои ги уредува работите од својата надлежност,

-утврдува ориентационен број на предмети што треба да ги реши судијата месечно и

-врши и други работи утврдени со закон.

1. Советот задолжително најмалку еднаш во месецот одржува седница на која расправа поединечно по сите претставки и поплаки поднесени од граѓаните и правните лица за работата на судиите, претседателите на судовите и судовите, како и за одолжување на судските постапки и одлучува за секоја одделна претставка и поплака, најдолго во рок од 60 дена од денот на нивниот прием во Советот.
2. Седницата на Советот од ставот (2) на овој член е јавна.
3. Советот донесува Годишна програма за работа со акциски план најдоцна до 15 декември во тековната година за наредната година.

## Годишна програма за работа

## Член 37

Годишната програма за работа на Советот содржи:

- мерки и активности за унапредување на независноста на судството,

- мерки и активности за зголемување на ефикасноста на судството,

- план за континуирано следење на работата на судовите,

- проекција за слободни судиски места и запазување на принципот на соодветна и правична застапеност на припадниците на заедниците кои не се мнозинство во Република Северна Македонија,

- следење на препораките и предложените мерки од анализите на тримесечните и годишните извештаи за работата на судовите,

- други работи од областа на неговата надлежност за кои ќе оцени дека треба да бидат содржани во Годишната програма за работа на Советот.

## Работа на седници

## Член 38

1. Работите од своја надлежност, Советот ги разгледува и за нив одлучува на седница.
2. Претседателот на Советот ги свикува седниците и со нив раководи.
3. Претседателот е должен да свика седница и по предлог на најмалку пет члена на Советот.
4. Седница може да се одржи ако е присутно мнозинството од вкупниот број членови, со право на глас доколку со овој закон поинаку не е определено.
5. Предлогот на дневниот ред се утврдува со мнозинство гласови од присутните членови со право на глас.
6. Поканата за седница со предлог на дневниот ред и со материјалите се доставува до членовите на Советот најмалку седум дена пред одржувањето на седницата.
7. Поради итни и неодложни работи, седницата на Советот може да се закаже и одржи и во пократок рок од рокот утврден во ставот (6) на овој член.
8. Советот ги донесува одлуките со мнозинство од присутните членови со право на глас, доколку со овој закон поинаку не е определено.

## Јавност во работата

## Член 39

1. Седниците на Советот се јавни.
2. Јавноста може да биде исклучена само со одлука на Советот заради заштита на угледот и интегритетот на судијата или кандидатот за судија. За исклучување на јавноста од седниците, Советот одлучува со двотретинско мнозинство гласови од вкупниот број членови на Советот со право на глас.
3. Во случај кога Советот одлучил за исклучување на јавноста од седницата, претседателот на Советот е должен да ја извести јавноста и да ги образложи причините за исклучување на јавноста и во случај ако на истата седница донесува одлука со гласање, гласањето за одлуката е јавно.
4. Кога Советот одлучува за избор на претседател на суд или избор на судија јавноста не може да биде исклучена во ниеден случај.
5. Советот составува записник од гласањето за одлуката од ставот (4) на овој член и истиот јавно го објавува на веб страницата на Советот.
6. За работата на седницата на Советот се води записник и се снима тонски запис. Усвоениот записник се објавува на веб страницата на Советот.

## Претседател на Советот

**Член 40**

Претседателот на Советот:

* го претставува Советот,
* претседава и раководи со седниците,
* учествува во работата и во одлучувањето на Советот,
* ги потпишува одлуките, предлозите, решенијата и другите акти на Советот и се грижи за нивно извршување и се грижи за спроведување на Деловникот на Советот и врши и други работи определени со закон и Деловникот.

**Еднаквост на членовите на Советот**

**Член 41**

Членовите на Советот со право на глас во вршењето на функцијата член на Советот се еднакви во правата и обврските.

## Забрана за избор на членовите на Советот

## Член 42

Член на Советот додека трае неговиот мандат и една година по престанокот на мандатот, не може да биде избран за судија, за судија во повисок суд, за претседател на суд или за судија на Уставен суд на Република Северна Македонија.

## Права, обврски и одговорности на член на Советот

## Член 43

1. Член на Советот со право на глас ги има следниве права, обврски и одговорности:

* учествува во работата и во одлучувањето на Советот,
* дава иницијативи, предлози и мислења по прашања од надлежност на Советот,
* учествува во работата на работните тела на Советот во кој е избран,
* по заклучок на Советот остварува увид во работата на судија и презема други дејствија и за тоа му поднесува извештај на Советот,
* одговорен е за повреда на Уставот и закон во врска со вршење на функцијата во Советот и
* врши и други работи определени со овој закон.

1. Министерот за правда и претседателот на Врховниот суд како членови на Советот по функција ги имаат истите права, обврски и одговорности, како членовите со право на глас од ставот (1) на овој член, освен во случаи предвидени со овој закон.

## Деловник за работа на Советот

## Член 44

1. Советот донесува Деловник за работа со најмалку осум гласови од вкупниот број членови со право на глас.
2. Со Деловникот за работа на Советот се уредува постапката и начинот на работа на Советот и други прашања од надлежност на Советот.
3. Деловникот за работа се објавува во „Службен весник на Република Северна Македонија”.

## ИЗБОР, ПРЕСТАНОК И РАЗРЕШУВАЊЕ НА СУДИЈА И СУДИЈА-ПОРОТНИК

**Утврдување на слободни судиски места во судовите**

**Член 45**

1. Советот на секои четири години подготвува анализа и проекција за бројот на потребните судиски места во судовите во Република Северна Македонија, согласно развојните стратешки документи и меѓународни стандарди.
2. Советот секоја година со одлука, врз основа на анализа, го утврдува бројот на слободните судиски места во сите судови во Република Северна Македонија.
3. При утврдувањето на слободни судиски места во основните судови во Република Северна Македонија, се земаат предвид вкупниот број на слободни места за судии во основните судови, како и проекцијата за потребите од местата кои ќе се пополнуваат по завршување на почетната обука, во соработка со Академијата за судии и јавни обвинители.
4. Одлуката од ставот (3) на овој член Советот ја донесува со најмалку седум членови со право на глас и ја доставува до Академијата за судии и јавни обвинители најдоцна до 31 март во годината во која одлуката е донесена.

## Огласување на избор за судија

## Член 46

1. Советот донесува одлука за објавување на оглас за избор на судија најмалку шест месеци пред упразнување на судиското место или по утврдена потреба за судиско место.
2. Во одлуката за објавување на огласот за избор на судија се наведува и потребната специјализација (кривична, граѓанска, стопанска, управна област или друга област од делокругот на работата на судот) за пополнување на празното судиско место, а согласно со претходно доставеното барање од страна на судот до Советот со кое се бара пополнување на судиско место.
3. Огласот се објавува во „Службен весник на Република Северна Македонија” и во најмалку два дневни весника од кои еден на друг јазик различен од македонскиот што го зборуваат најмалку 20% од граѓаните во Република Северна Македонија и трае 15 дена од денот на објавувањето во „Службен весник на Република Северна Македонија”.
4. Постапката за избор на судија по објавен оглас по правило треба да се заврши во рок од шест месеци.

## Избор на судија на основен суд

## Член 47

1. Советот избира судија на основен суд од листата на кандидати, доставена од Академијата за судии и јавни обвинители што се јавиле на огласот, земајќи ги предвид годината на завршување на обуката и постигнатиот успех, како и резултатите од спроведеното интервју од страна на Советот.
2. Советот спроведува интервју на кандидатите вреднувајќи ги нивните компетенции, при што обезбедува услови за јавност на интервјуто. За интервјуто кандидатите може да добијат најмногу 10% од вкупните поени.
3. Советот го избира за судија најдобро рангираниот кандидат согласно со критериумите од ставот (1) на овој член.
4. Ако Советот избере кандидат кој не е најдобро рангиран должен е во одлуката посебно да ги образложи причините за таквиот избор. Советот со подзаконски акт го утврдува начинот на рангирање согласно со критериумите од ставот (1) на овој член и начинот на спроведување на интервјуто на кандидатите.
5. Подзаконскиот акт од ставот (5) на овој член го донесува Советот со најмалку седум гласови од вкупниот број членови со право на глас.
6. Советот може да избере судија на еден основен суд кој се пријавил на огласот за судија на друг основен суд доколку на огласот не се јавил кандидат од Академијата за судии и јавни обвинители.

## Критериуми за избор на судија на повисок суд

## Член 48

1. Советот избира судија во Апелационен суд, Управниот суд, Вишиот управен суд и Врховниот суд на Република Северна Македонија од пријавените кандидати на огласот што ги исполнуваат условите и критериумите предвидени во Законот за судовите и овој закон на начин што пријавените кандидати ги рангира според потребната специјализација за пополнувањето на судиско место.
2. Советот за судија ќе избере лице кое има највисоки стручни и професионални квалитети, кое ужива углед во вршењето на судиската функција, а врз основа на следниве критериуми:
3. стручното знаење и специјализација во струката и учеството во континуирана обука;
4. позитивна оценка во работењето;
5. способност за усно и писмено изразување, што се огледа преку изготвените одлуки и судското стручно дејствување;
6. преземањето дополнителна работа во вршење на судиската функција со учество во решавање на заостанати предмети;
7. преземање дополнителна работа при вршење на судиската функција преку менторство, едукација и слично и
8. должина на судиски стаж, во што се зема предвид и времето поминато во вршењето на функцијата член на Советот, судија на Уставен суд или судија на меѓународен суд.
9. Доколку кандидатот е од редот на судиите, Советот прибавува мислење од судот, како и од непосредно повисокиот суд.
10. Претседателот на судот врз основа на одржаната седница на судиите го доставува мислењето до Советот.
11. Начинот на рангирање на кандидатите го уредува Советот со подзаконски акт.
12. Рангирањето на кандидатите го врши комисија формирана од тројца членови на Советот со право на глас, избрани по пат на ждрепка.

## Одлука за избор на судија

## Член 49

1. За избор на судија, Советот расправа и одлучува на седница на која присуствуваат најмалку осум членови на Советот со право на глас.
2. Членовите на Советот гласаат поединечно за сите кандидати на ранг листата.
3. За судија е избран кандидатот кој добил најмногу гласови, но не помалку од осум гласови од вкупниот број на членови на Советот со право на глас.
4. Доколку двајца или повеќе кандидати добиле ист број на гласови за избран се смета кандидатот кој има повеќе бодови на ранг листата.
5. Доколку двајца или повеќе кандидати добиле ист број на гласови и имаат ист број на бодови на ранг листата, гласањето за нив се повторува, се додека некој од нив не добие поголем број на гласови.
6. Секој член на Советот со право на глас е должен усно на седница на Советот да ја образложи својата одлука за избор или неизбор на судија.
7. Одлуката што ја донесува Советот мора да биде образложена, индивидуализирана и споредлива. Советот е должен одлуката за избор на судија да ја достави до секој кандидат.
8. Кандидатот кој не е избран за судија има право на тужба пред управниот суд согласно член 51а од овој закон.

## Правична и соодветна застапеност во изборот на судии и претседатели на судови

**Член 50**

1. При изборот на судии и претседатели на судови се применува начелото на соодветна и правична застапеност на граѓаните кои припаѓаат на сите заедници во Република Северна Македонија, без да се нарушат критериумите на стручност и компетентност.
2. Почитувајќи ги критериумите на стручност и компетентност, кога Советот избира судија и претседател на основен суд и апелационен суд кој се наоѓа на подрачје на единица на локална самоуправа каде што 20% од граѓаните зборуваат службен јазик различен од македонскиот, одлучува согласно со членот 49 од овој закон, при што мора да има мнозинство гласови од присутните членови кои припаѓаат на заедниците кои не се мнозинство во Република Северна Македонија.
3. Почитувајќи ги критериумите на стручност и компетентност, кога Советот избира претседател и судија на Управен суд, Виш управен суд и Врховниот суд на Република Северна Македонија, одлучува согласно со членот 49 од овој закон, при што мора да има мнозинство гласови од присутните членови кои припаѓаат на заедниците кои не се мнозинство во Република Северна Македонија.

## Избор на претседател на суд

## Член 51

1. Советот избира претседател на суд од пријавените кандидати судии на оглас

за избор на претседател на суд со најмалку осум членови на Советот со право на глас.

1. Советот за претседател ќе избере лице кое ги исполнува условите и критериуми утврдени со Законот за судовите, по прибавено мислење од колегиумот на судии од судот каде ја врши судската функција и од повисокиот суд.
2. Доколку двајца или повеќе кандидати добиле ист број на гласови за избран се смета кандидатот кој има повеќе бодови на ранг листата.
3. Доколку двајца или повеќе кандидати добиле ист број на гласови и имаат ист број на бодови на ранг листата, гласањето за нив се повторува, се додека некој од нив не добие поголем број на гласови.
4. Секој член на Советот со право на глас е должен усно на седница на Советот да го образложи својот глас за избор или неизбор на претседател на суд.
5. Одлуката што ја донесува Советот мора да биде образложена, индивидуализирана и споредлива.
6. Советот е должен писмено да го извести секој кандидат за одлуката за избор односно неизбор на претседател на суд.
7. Кандидатот кој не е избран за претседател има право на тужба пред управниот суд согласно член 51а од овој закон.

**Право на тужба**

**Член 51-а**

(1) Кандидатот кој не е избран за судија или претседател на суд има право на тужба пред управниот суд, во рок од 8 дена од денот на приемот на одлуката на Судскиот совет.

(2) Управниот суд е должен да донесе одлука по тужбата од став 1 на овој член во рок од 8 дена од денот на приемот на списите.

(3) Против одлуката на управниот суд од став 2 на овој член може да се изјави жалба до Вишиот управен суд во рок од 8 дена од приемот на одлуката на Управниот суд.

(4) Вишиот управен суд е должен да одлучи во рок од 8 дена од приемот на жалбата.

(5) Во постапката за избор на кандидат, за избор на судиска функција и во постапката за оизбор на претседател на суд, дозволен е управен спор само во однос на законитоста на постапката за избор и одлуката на Судскиот совет за исполнување на законските услови за избор на овие функции.

(6) Судскиот совет е обврзан да постапи по одлуката на Управниот суд во рок од 30 дена од денот на доставата на одлуката на Управниот суд. Одлуката на Судскиот совет е конечна.

## Повторно огласување на избор

## Член 52

Доколку по спроведена постапка за избор на судија или претседател на суд, Советот утврди дека нема пријавено кандидат или сите пријавени кандидати се оценети со негативна оценка, или ако ниту еден од пријавените кандидати не го добие потребното мнозинство ќе донесе одлука за повторно огласување на избор на судија, односно претседател на суд.

## Избор и разрешување на судии-поротници

**Член 53**

1. Советот избира и разрешува судии-поротници по предлог на претседателот на надлежниот основен и апелационен суд.
2. Советот го утврдува бројот на судиите-поротници по предлог на претседателот на судот за кој се избираат судиите- поротници.
3. Кога Советот избира судија-поротник во суд кој се наоѓа на подрачје на единица на локална самоуправа каде што 20% од граѓаните зборуваат службен јазик различен од македонскиот, одлучува со мнозинство гласови од присутните членови, при што мора да има мнозинство гласови од присутните членови кои припаѓаат на заедниците кои не се мнозинство во Република Северна Македонија.

## Престанување на судиска функција

## Член 54

Советот со решение ќе утврди престанок на судиска функција на судија, кога е исполнет некој од основите утврдени со Уставот, на начин определен со овој закон и тоа:

1. по барање на судијата;
2. ако трајно ја загуби способноста за вршење на судиска функција;
3. ако ги исполни условите за старосна пензија;
4. ако е осуден со правосилна судска пресуда за кривично дело со казна затвор од најмалку шест месеци или му е изречена забрана за вршење на професија, дејност или должност и
5. ако е избран или именуван на друга јавна функција, освен во случаи на мирување утврдени со закон, со денот на изборот или именувањето на друга јавна функција или професија.

## Престанок на судиска функција по барање на судија

**Член 55**

Советот донесува решение за престанок на судиската функција на судија, кога сам ќе го побара тоа, без посебно да ги испитува причините на барањето.

## Престанок на судиска функција поради трајно губење на способност за нејзино вршење

**Член 56**

1. Советот со решение ќе утврди престанок на судиска функција на судија, поради трајно губење на способноста за вршење на судиската функција.
2. Трајното губење на способноста за вршење на судиската функција се утврдува врз основа на документација со наод, оцена и мислење на надлежна здравствена комисија.
3. Постапка за утврдување на трајно загубената способност за вршење на судиска функција, Советот поведува по службена должност кога сам ќе дојде до такво сознание или кога таква иницијатива ќе даде претседателот на судот во кој судијата ја врши функцијата или претседателот на повисокиот суд или општата седница на Врховниот суд на Република Северна Македонија.
4. Постапката за поведување и утврдување на трајно загубената способност, поблиску се уредува со правилник што го донесува Советот.

## Престанок на судиска функција со исполнување на услови за старосна пензија

**Член 57**

1. Судиската функција престанува со исполнување на услови за старосна пензија согласно со закон.
2. Советот престанокот, односно продолжувањето на судиската функција согласно со ставот (1) на овој член со решение го констатира на првата наредна седница.

## Престанок на судиска функција поради сторено кривично дело или прекршок

**Член 58**

1. Советот со решение ќе утврди престанок на судиската функција на судија кога судијата е правосилно осуден за сторено кривично дело на казна затвор од најмалку шест месеци или му е изречена санкција забрана за вршење на професија, дејност или должност за дело поврзано со злоупотреба на судиската функција.
2. Првостепениот суд што ја донел одлуката од ставот (1) на овој член без одлагање ќе достави до Советот примерок од пресудата.

## Престанок на судиска функција поради избор или именување на друга јавна функција

**Член 59**

1. Советот со решение ќе утврди престанок на судиска функција на судија кога е избран или именуван на друга јавна функција, освен во случај кога со закон е предвидено мирување на судиска функција, со денот на изборот, односно именувањето.
2. Органот кој го избрал, односно именувал судијата на друга јавна функција е должен на Советот веднаш да му го достави актот за именување, односно избор.

## Основи за утврдување на дисциплинска одговорност на судија

## Член 60

Судијата се разрешува од судиската функција:

1. поради сторена потешка дисциплинска повреда пропишана со закон што го прави недостоен за вршење на судиската функција и
2. поради нестручно и несовесно вршење на судиската функција, утврдено со закон.

## Постапка за утврдување на одговорност на судија или претседател на суд

**Член 61**

1. Постапката за утврдување на одговорност на судија или претседател на суд (во натамошниот текст: постапката) се поведува во рок од шест месеци од денот на осознавање на сторената повреда, но не подоцна од три години од денот на сторувањето на повредата.
2. Постапката е итна и од доверлив карактер, неможе да трае подолго од 6 месеци и по правило истата се води без присуство на јавноста и со почитување на угледот и достоинството на судијата или претседателот на судот при што се води сметка за заштита на личните податоци на судијата или претседателот на судот согласно со прописите за заштита на личните податоци.
3. По барање на судијата или претседателот на судот, Советот ќе одлучи постапката да биде јавна.
4. Советот може да дозволи расправата на нејавна седницата да ја следат оделни службени лица, научни и јавни работници.

(5) Претседателот на советот ќе ги предупреди лицата кои ја следат нејавната седница дека се дожни да го чуваат како тајна се она што го дознале на расправата и ќе им укаже дека оддавањето на тајната претставува кривично дело.

(6) По барање на судијата или претседателот на судот, на седницата може да присуствува и претставник од Здружението на судии.

## Барање за поведување на постапка за утврдување на одговорност на судија или претседател на суд

**Член 62**

1. Барање за поведување на постапка за одговорност на судија или претседател на суд може да се поднесе само по исцрпување на сите ефективни правни лекови, освен во случаи на очигледна намера, намерен пропуст или крајна небрежност. Образложено барање за поведување на постапка за утврдување на одговорност на судија или претседател на суд може да поднесе член на судскиот совет, претседател на суд, општа седница на Врховен суд или лице кое ќе докаже дека има правен интерес.
2. Барањето се доставува до Судскиот совет и содржи: име и презиме на судијата или претседателот на суд, во кој суд ја врши функцијата, опис на повредата, законски назив на повредата со наведување на одредби од Законот за судовите и предлог докази што треба да се изведат на расправата.
3. Со барањето се доставуваат и доказите на кои се заснова барањето.

## Комисија на известители

## Член 63

1. По добивање на барањето за утврдување на одговорност на судија или претседател на суд, Советот на првата наредна седница од членовите со право на глас по пат на ждрепка формира Комисија на известители (во натамошниот текст: Комисијата) составена од три членови од кои два се од редот на членовите избрани од страна на судиите, а еден е од редот на членовите избран од страна на Собранието на Република Северна Македонија. Претседателот на Комисијата се избира со ждрепка од редот на членовите на Комисијата.
2. Член на Советот кој е подносител на барањето, не може да биде член на Комисијата од ставот (1) на овој член.
3. Кога Советот утврдува одговорност на судија или претседател на суд кој припаѓа на заедниците кои не се мнозинство во Република Северна Македонија, во Комисијата од ставот (1) на овој член, еден член мора да биде припадник од заедниците кои не се мнозинство во Република Северна Македонија.
4. Комисијата во рок од 15 дена ќе го отфрли барањето за утврдување на одговорност на судијата или претседателот на судот и за тоа ќе го извести подносителот на барањето доколку барањето е:

* ненавремено,
* нецелосно
* очигледно неосновано,

1. Комисијата во рок од 15 дена ќе го отфрли барањето за утврдување на одговорност на судијата или претседателот на судот, доколку барањето е очигледно неосновано односно се однесува на факти кои веќе биле предмет на разгледување од повисок суд во постапка по правен лек или можеле да бидат предмет на разгледување од повисок суд, но не биле покренати со правен лек.
2. Во случаите од ставот (5) на овој член, постапката за одговорност на судија или претседател на суд завршува со решението на Комисијата, кое се доставува и до подносителот на барањето.
3. Комисијата одлучува со најмалку два гласа, освен за одлуката за отфрлање на барањето од ставот (4) на овој член, која ја носи со консензус, односно со три гласа.
4. Доколку Комисијата не го отфрли барањето за утврдување на одговорност на судија, односно претседател на суд, во рок од 30 дена ќе му достави известување за утврдената фактичка состојба на Советот, кој е должен да одлучи во рок од седум дена од денот на доставувањето на известувањето за запирање или продолжување на постапката.
5. Доколку Советот одлучи за продолжување на постапката, ќе го извести судијата, односно претседателот на суд, а Комисијата е должна да ги прибере сите потребни информации и да изготви извештај во рок од три месеци од денот на приемот на барањето.

## Прибавување податоци и докази

## Член 64

1. Комисијата прибавува податоци и докази кои се од интерес за утврдување на состојбата во врска со барањето.
2. Доколку податоците и доказите од ставот (1) на овој член се наоѓаат кај државен орган, орган на единицата на локалната самоуправа или кај физичко или правно лице на кое му е доверено вршење на јавни овластувања, истите се должни без надоместок да ги достават до Советот во рокот определен во барањето од ставот (1) на овој член.
3. Доколку по прибавените податоци и докази Комисијата утврди дека барањето е неосновано ќе изготви извештај за неоснованост на барањето и ќе го достави до Советот на одлучување.

## Достава

**Член 65**

1. Комисијата го доставува барањето и доказите лично до судијата или претседателот на суд против кој е поднесено, преку архивата на судот во кој ја врши судиската функција или со препорачана пратка на домашната адреса.
2. Ако судијата не се затече на местото на достава од ставот (1) на овој член му се остава писмено известување за местото и времето за подигање на барањето и истото се смета за уредна достава.
3. Судијата или претседателот на суд може писмено да одговори на наводите во барањето или да даде усна изјава на записник во рок од осум дена од денот на добивањето на барањето.
4. Судијата или претседателот на суд против кој е поднесено барање има право да биде застапуван од полномошник согласно закон кој што самиот го известува и го обезбедува за расправата.
5. Заедно со одговорот на барањето судијата или претседателот на суд ги доставува сите докази врз основа на кои го заснова својот одговор на барањето.
6. Судијата или претседателот на суд во одговорот на барањето е должен да ја наведе адресата на која ќе му се доставуваат писмената во текот на постапката по писмен пат со препорачана пратка, како и електронската адреса на која писмената ќе му се доставуваат по електронски пат.
7. Доколку судијата или претседателот на суд не се затече на адресата наведена во одговорот на барањето каде што треба да се изврши доставување на писменото, доставувачот ќе остави писмено известување заради примање на писменото со кое се известува да дојде во определен ден и час во определена просторија на Советот за прием на писменото. Ако судијата или претседател на суд не постапи по известувањето се смета дека доставувањето е извршено на денот и часот наведени во известувањето.
8. Доставувањето по електронски пат се врши согласно со одредбите од Законот за парничната постапка.

## Расправа по барањето

## Член 66

1. Комисијата закажува расправа во рок од седум дена од денот на добивањето на одговорот на барањето од судијата или претседателот на судот. Комисијата работи во полн состав и со неа раководи претседателот.
2. На расправата се поканува судијата, односно претседателот на судот.
3. Ако судијата или претседателот на судот уредно поканет не дојде на расправата, а изостанокот не го оправда, расправата ќе се одржи.
4. На расправата се изведуваат доказите предложени од подносителот на барањето, судијата, односно претседателот на судот, како и доказите прибавени од Комисијата.
5. Судијата, односно претседателот на судот има право усно на записник или писмено во рок од три дена да се произнесе по сите докази изведени на расправата.
6. За дејствијата преземени на расправата се составува записник. Записникот го води лице од редот на стручната служба на Советот.
7. Записникот особено содржи податоци за: денот, часот и местото на одржување на расправата, претседателот и членовите на Комисијата и лицето кое го води записникот, имињата на присутните лица, изјавата на судијата или претседателот на судот, односно неговиот полномошник и доказите што се изведени. Записникот го потпишуваат подносителот на барањето, судијата, или претседателот на судот односно нивниот полномошник, Комисијата и лицето кое го води записникот.
8. Доколку некое од лицата наведени во ставот (7) на овој член не го потпише записникот, тоа ќе се евидентира во истиот.
9. За текот на расправата покрај записник се врши и тонско снимање.
10. Записникот, односно тонското снимање од ставот (9) на овој член во рок од 48 часа ќе се прегледаат и приклучат кон записникот, заедно со преписот од тонското снимање.

## Извештај на Комисијата

**Член 67**

1. Комисијата во рок од 15 дена од денот на завршувањето на расправата поднесува Извештај за констатираната состојба по барањето до Советот со образложено мислење.
2. Извештајот од ставот (1) на овој член треба да ги содржи сите списи и акти што во текот на постапката Комисијата ги имала на располагање, изјаснувањето на судијата или претседателот на судот, како и описот на спроведените дејствија .
3. Сите списи по предметот мора да им бидат достапни на членовите на Советот.

## Расправа пред Советот

## Член 68

1. Советот во рок од 15 дена одржува седница по Извештајот на Комисијата.
2. На расправата пред Советот претседателот на Комисијата го образложува Извештајот.
3. Претседателот и членовите на Комисијата учествуваат во расправата и гласањето за одлуката.
4. Доколку член на Совет е подносител на барањето истиот не присуствува на расправата пред Советот и се иззема од гласањето за конечната одлука.
5. Одлучувајќи по извештајот, Советот може времено да го оддалечи судијата или претседателот на судот од вршење на судиската функција, согласно со Законот за судовите.
6. Доколку судијата, односно претседателот на судот против кого е поведена постапка за утврдување на одговорност, во текот на постапката поднесе барање за престанок на судиската функција, Советот ќе констатира престанок на судиската функција и ќе ја продоложи постапката до донесување конечна одлука која ќе биде составен дел на судиското досие на судијата, односно претседателот на судот.

## Постапка за одлучување по предлог одлука за изрекување на дисциплинска мерка

**Член 69**

1. Советот на седница расправа по Извештајот на комисијата и по завршување на расправата првично одлучува за запирање на постапката доколку утврди дека нема основ за одговорност, со најмалку седум гласови од вкупниот број членови со право на глас.
2. Во случајот од ставот (1) на овој член, одлуката за времено оддалечување од вршење на судиската функција се става вон сила.
3. Доколку Советот не донесе одлука за запирање на постапката, односно утврди дека судијата или претседателот на судот сторил потешка дисциплинска повреда или нестручно и несовесно ја вршел судиската функција, под услови утврдени со закон, одлучува за разрешување на судијата или претседателот на суд со најмалку осум гласови од вкупниот број членови со право на глас.
4. Доколку Советот не ја запре постапката или не донесе одлука за разрешување, односно утврди дека постои одговорност на судијата или претседателот на судот поради сторена дисциплинска повреда, спроведува гласање за изрекување на дисциплинска мерка, почнувајќи од потешката кон полесната со најмалку седум гласови од вкупниот број членови со право на глас.
5. Со донесување одлука за изрекување на дисциплинска мерка гласањето се прекинува.
6. Со донесување на одлуката за разрешување, судијата или претседателот на суд може времено да се одалечи од вршењето на судиската функција, односно претседател на суд со јасно образложена одлука до правосилно окончување на постапката.
7. Судијата или Претседателот на суд, времено одалечен од вршењето на судиската функција има право на тужба до Управниот суд во рок од 48 часа од приемот на решението. Управниот суд е должен да одлучи по тужбата во рок од 48 часа од доставувањето на списите.

## Одлучување по извештајот на комисијата

## Член 70

Ако Советот во текот на расправата по извештајот на Комисијата со најмалку осум гласови од вкупниот број членови на Советот со право на глас оцени дека е потребна доработка на предметот, може списите по предметот да ги врати на Комисијата на доработка најмногу еднаш, со напатствија и насоки која е должна извештајот по предметот со сите дополнително спроведени дејствија да ги достави до Советот во рок од пет дена од денот на доставувањето.

**Изготвување и доставување на одлука**

## Член 71

1. Одлуката од членот 69 од овој закон се изготвува во рок од 10 дена од денот на донесувањето и задолжително содржи вовед, диспозитив, образложение и правна поука.
2. Воведот треба да го содржи назив Судски совет на Република Северна Македонија, подносител на барањето за поведување на постапка за утврдување на одговорност, име и презиме на судијата односно претседателот на судот против кој е поднесено барањето, основ за постапката, и датум на седницата на која е донесена одлуката.
3. Со диспозитивот се одлучува по барањето за поведување постапка за утврдување на одговорност. Во диспозитивиот се утврдува дали судијата или претседателот на суд сторил повреда и му се изрекува соодветна дисциплинска мерка или се разрешува од вршење судиска функција или функција претседател на суд. Диспозитивот мора да биде краток и определен, а кога е потребно може да се подели и на повеќе точки.
4. Образложението треба да биде разбирливо и да содржи: кратко излагање на барањето за поведување постапка за утврдување на одговорност, состав и опис на дејствијата на Комисијата на известители, податоци за навременоста и дозволеноста, опис на решителните факти врз основа на кои се заснова одлуката со изложување на доказите и причините поради кои одредени факти се сметаат како докажани или недокажани, правните прописи и причините поради кои, а врз основа на утврдените факти, одлуката е донесена, како и опис на олеснителните и отежнувачки околности од кои Судскиот совет се водел при одредувањето на дисциплинската мерка односно донесувањето на одлуката за разрешување.
5. Членот на Судскиот совет кој гласал спротивно од мнозинството има право на издвоено мислење кое е составен дел на одлуката.
6. Со правната поука судијата или претседателот на суд се известува за редовниот правен лек што може да го користи против одлуката. Во поуката се наведува до кого треба да се поднесе правниот лек, во каква форма и кој е рокот за поднесување.
7. Примерок од одлуката се доставува на судијата, односно претседателот на судот, подносителот на барањето и претседателот на судот во кој судијата ја врши функцијата.
8. Доставата на одлуката од ставот (6) на овој член се врши согласно со членот 65 од овој закон.

## Право на жалба

## Алтернатива 1

**Член 72**

(1) Право на жалба против одлуката на Советот има само судијата за кого е поведена постапка против одлуката на Советот, односно претседателот на судот за кого е поведена постапката за утврдување на одговорност, во рок од осум дена од денот на приемот на одлуката до посебен жалбен совет.

1. Посебниот жалбен совет одлучува во рок од 30 дена од приемот на жалбата, ценејќи ги основаноста на одлуката и законитоста на постапката.
2. Во случаите од ставот (2) на овој член, Посебниот жалбен совет може да го потврди или да го укине решението на Советот во случај на повреда на одредбите за постапката за одговорност на судија или претседател на суд, погрешно или непотполно утврдена фактичка состојба врз кое го засновал своето решение или повреда на материјалното право.
3. Доколку Посебниот жалбен совет го укине решението, Советот ќе ја повтори постапката, ќе организира јавна расправа задолжително почитувајќи ги напатствијата од Посебниот жалбен совет, ќе донесе одлука и истата јавно ќе ја објави на својата веб страница.
4. Доколку жалителот смета дека Советот при носење на одлуката од ставот (4) на овој член не ги следел препораките на Посебниот жалбен совет, или ако одлуката е нејасна или неразбирлива има право на жалба во рок од осум дена до Посебниот жалбен совет, кој одлучува на јавна седница.
5. Доколку Посебниот жалбен совет повторно ја укине одлуката на Советот, Советот закажува јавна седница на која ја донесува конечна одлука, во рок од осум дена од приемот на одлуката од Посебниот жалбен совет.
6. Претседателот на Врховниот суд на Република Северна Македонија и судија, односно претседател на суд - учесник во постапката пред Советот не можат да бидат членови на Посебниот жалбен совет од ставот (2) на овој член.

## Алтернатива 2

**Член 72**

1. Судија или претседател на суд, против одлуката со која е разрешен од функцијата, може да поведе управен спор пред Управниот суд во рок од осум дена од денот на приемот на одлуката.
2. Управниот суд, е должен да донесе одлука по тужбата од став 1 на овој член, во рок од 8 дена од денот на доставување на списите.
3. Против одлуката на Управниот суд од ставот (2) на овој член може да се изјави жалба до Вишиот управен суд во рок од осум дена од приемот на одлуката на Управниот суд
4. Вишиот управен суд е должен да одлучи во рок од 8 дена од приемот на жалбата.

## Извршување на конечната пресуда на на Европскиот суд за човекови права во Стразбур

**Член 73**

1. Кога Европскиот суд за човекови права ќе утврди повреда на човековите права или слободи предвидени со Европската конвенција за заштита на човековите права и слободи, во постапка пред Советот судијата или претседателот на судот или член на Судскиот совет чие право е повредено во постапките, може во рок од 90 дена од приемот на конечната одлука на Европскиот суд за човекови права да поднесе барање до Советот за извршување на одлуката на Европскиот суд за човекови права или за повторување на постапката
2. За поднесеното барање Советот без одлагање ја известува Меѓуресорската комисија за извршување на одлуките на Европскиот суд за човекови права, согласно со Законот за извршување на одлуките на Европскиот суд за човекови права.
3. Ако од одлуката на Европскиот суд за човекови права произлегува потреба од повторување на постапката, Советот е должен во повторената постапка да ги почитува правните ставови изразени во одлуката на Европскиот суд за човекови права.
4. Советот согласно со членот 25 од Законот за извршување на одлуките на Европскиот суд за човекови права може да ја повтори постапката за отстранување на повредата и последиците кои настанале од повредата.
5. Советот од своите редови во рок од 15 дена формира Комисија од претседател и два члена за постапување по поднесеното барање за повторување на постапката во која не можат да бидат членовите на Советот кои се членови на Меѓуресорската комисија за извршување на одлуките на Европскиот суд за човекови права.
6. Комисијата цени дали поднесеното барање е навремено, целосно и дозволено и дали е можно во повторена постапка да се отстранат констатираните повреди на правата
7. Доколку барањето е нецелосно, ненавремено или недозволено и не е можно во повторена постапка да се отстранат констатираните повреди на правата, Комисијата ќе му предложи на Советот да го отфрли барањето.
8. Доколку Комисијата утврди дека барањето е навремено, целосно и дозволено Комисијата предметот го доставува на натамошно постапување и одлучување до Советот.
9. Повторената постапка во делот на утврдената повреда се води согласно со одредбите од овој закон за утврдување на одговорност на судија или претседател на суд согласно членот 72 од овој закон, а за член на Судскиот совет согласно членот 35 од овој закон.
10. По повторената постапка Советот одлучува дали претходната одлука се става вон сила, делумно вон сила или се потврдува.

## Право на фер судење

## Член 74

Во текот на постапката пред Советот, судија или претседателот на судот против кој се води постапка има право на фер судење согласно со гаранциите утврдени во членот 6 од Европската конвенција за заштита на човековите слободи и права.

## Цел на следење и оценување на работата на судиите

## Член 75

1. Целта на следењето и оценувањето на работата на судиите и на претседателите на судовите е афирмација на судството како независна и самостојна власт, јакнење на личната мотивација на судиите, обезбедување на натамошен професионален развој на судиите врз основа на нивните лични и професионални способности без какво било влијание, како и зајакнување на независноста и непристрасноста на судиите при вршењето на судиската функција.
2. Индивидуалното следење и оценување на работата на судијата и на претседател на суд се остварува без да се наруши независноста и самостојноста на судијата и на претседател на суд во вршењето на судиската функција.

## Критериуми и постапка за следење и оценување на работата на судијата и на претседателот на суд

**Член 76**

1. Следењето на работата на судијата и претседателот на суд се врши преку редовно и вонредно оценување.
2. Судијата се оценува според вкупните резултати од постигнатата успешност во работењето преку утврдените квалитативни и квантитативни критериуми согласно со одредбите од овој закон.

## Редовно и вонредно оценување

**Член 77**

1. Редовното оценување на судијата и претседателот на суд се врши еднаш на четири години, заклучно со крајот на јуни во тековната година, за работата на судиите и претседателот на судот во претходните четири години.
2. Вонредното оценување на работењето на судијата и претседателот на суд се врши во случај кога судијата конкурира за избор на судија во друг суд во повисок суд, за избор на претседател на суд или за член на Советот.
3. Ако судијата или претседателот на судот конкурираат за судија на повисок суд или за претседател на суд, во тековната година за претходната година за која се веќе оценети преку редовното оценување, во тој случај не се врши нивно вонредно оценување.

## Методи на следење и оценување

## Член 78

1. Оценувањето на работата на судијата се врши врз основа на вкупните резултати преку квантитативно и квалитативно оценување на работата на судијата, врз основа на методологија донесена од Советот, врз основа на мислење од Врховниот суд на општа седница.
2. Со методологијата Советот утврдува форма и содржина на Образец во кој се содржани податоци и информации за работата на судијата и за работата на претседателот на судот, согласно со критериумите утврдени со овој закон, во кој се внесуваат податоците за работењето на судијата и претседателот на судот што се пополнува еднаш месечно.
3. Составен дел на Образецот од ставот (2) на овој член е упатството за начинот на пополнувањето на образецот изготвено од страна на Советот.

## Елементи за пресметување на оцената

## Член 79

1. Како основа за пресметување на оцената за работата на судијата се зема збирот на резултатите добиени од квалитативните и квантитивните критериуми. Квалитативните критериуми во однос на квантититативните се во сооднос 60% наспроти 40% при формирањето на конечната оценка.
2. При пресметувањето на оцената за работата на судијата се зема предвид ефективното време на работа. Начинот на пресметување на ефективното време на работа на судијата го пропишува Совет и истото се објавува на веб страница на Советот.
3. За квалитативните критериуми судијата може да добие максимум 120 бода, а за квантитативните критериуми судијата може да добие максимум 80 бода.

## Квалитативни критериуми за судиското работење

## Член 80

Квалитативните критериуми за оценување на работата на судијата се:

* квалитет на водење на судска постапка во кои се оценува: способност за аргументација, подготвеност за водење на расправата, составување на записник и сослушување на странки, подготвеност за донесување на процесни одлуки како и способност за решавање на конфликти.
* квалитет на ажурно постапување по судски предмети во однос на: почитување на законските рокови за преземање на процесни дејствија во постапката, почитување на законски рокови за донесување, објавување и изготвување на одлуките, времетраење на судската постапка и
* квалитет на работата на судијата во делот на бројот на укинати одлуки заради сторена битна повреда на постапката во однос на вкупниот број на решени нормирани предмети.

## Утврдување исполнетост на квалитативни критериуми

**Член 81**

1. Квалитетот на водење на судска постапка се утврдува преку увид во пет предмети по случаен избор од страна на автоматизираниот компјутерски систем за управување со судски предмети и пет предмети определени од судијата, во периодот на оценување, од страна на комисии.
2. Квалитет на ажурното постапување по судските предмети се оценува преку увид во податоците од автоматизираниот компјутерски систем за управување со судски предмети.
3. Увидот од ставот (1) на овој член за оцена на работата на кандидатот за судија го вршат Комисии од пет члена на судии од сите апелациони судови, односно од непосредно повисок суд.
4. Комисиите од ставот (3) на овој член за оценка на работата на судиите ги формира Советот, по случаен избор, на начин уреден со подзаконски акт кој го донесува Советот.

## Работа на комисијата

**Член 82**

1. Секој член на комисијата од членот 81 од овој закон ја оценува работата на судијата во секој поединечен предмет, а крајната оценка се добива како средна вредност од сите поединечни оценки по сите предмети од страна на секој член.
2. Комисијата доставува до Советот една средна образложена оценка.
3. Оценувањето се врши со оценки од 1 до 10 при што 10 е највисока оценка.
4. Обрасците и методологијата за оценување од овој член ги донесува Советот врз основа на мислење од општата седница на Врховниот суд на Република Северна Македонија.

## Максимални бода за квалитативни критериуми

## Член 83

За квалитативните критериуми од членот 80 од овој закон судијата може да добие максимум 120 бодови.

## Бодирање на квалитативни критериуми

**Член 84**

1. Квалитетот на водење на постапка се бодува согласно со следнава табела:

|  |  |
| --- | --- |
| Средна оценка од Комисијата за квалитет на водење на постапка | Бодови |
| Од 8 – 10 | 60 |
| Од 5 – 8 | 40 |
| Од 3 – 5 | 25 |
| Под 3 | 0 |

1. Квалитетот во ажурно постапување по судски предмети, се бодува согласно со следнава табела:

|  |  |
| --- | --- |
| Процент на почитувани рокови | Бодови |
| -почитувани роковите во повеќе од 90% до 100% од предметите | 35 |
| -почитувани роковите во повеќе од 70% до 90% од предметите | 25 |
| -почитувани роковите во повеќе од 50% до 70% од предметите | 15 |
| -почитувани роковите во помалку од 50% од предметите | 0 |

1. Квалитетот на работата на судијата во делот на бројот на укинати одлуки заради битни повреди на постапката во однос на вкупниот број на решени нормирани предмети во периодот во кој се оценува, се бодува согласно со следнава табела:

|  |  |
| --- | --- |
| Процент на укинати одлуки во однос на  вкупниот број решени нормирани предмети | Бодови |
| До 5% | 25 |
| Од 5% до 10% | 20 |
| Од 10% до 15% | 15 |
| Од 15% до 20% | 10 |
| Повеќе од 20% | 0 |

## Ориентационен број на предмети

## Член 85

1. Советот донесува методологија со индикатори за утврдување на сложеноста на предметот според правната област, сложеноста на материјата и видот на судовите, според степенот и стварната надлежност врз основа на претходно прибавено позитивно мислење од Врховниот суд на Република Северна Македонија и ја објавува на својата веб страница.
2. Советот најдоцна до 31 март секоја година, со одлука го утврдува ориентациониот број на предмети што треба да ги реши судијата месечно врз оснoва на методологијата од ставот (1) на овој член и мислењето на седница на судии, однoснo општа седница на Врховниот суд на Република Северна Македонија.

## Квантитативен критериум

## Член 86

1. Квантитативен критериум за работењето на судијата се:

-обемот на неговата работа која се вреднува преку бројот и видот на решени предмети во однос на ориентациониот број на предмети што треба да ги реши судијата месечно добиени од автоматизираниот компјутерски систем за управување со судски предмети во судовите,

-квантитет на работата на судијата во делот на број на преиначени одлуки во однос на вкупен број решени нормирани одлуки.

1. Доколку бројот на решени предмети по одделни видови предмети во однос на предвидениот ориентационен број изнесува 100%, се смета дека судијата ги исполнил квантитативните критериуми и се вреднува со 40 бода.
2. Поголемиот или помалиот број на решени предмети во однос на предвидениот ориентационен број на предмети се вреднува на начин што за секој започнат 1% повеќе или помалку, бројот на бодови од ставот (3) на овој член се зголемува, односно намалува за 0,5 бода, при што вкупниот број бодови не може да биде повеќе од 60 бода, ниту помалку од 20 бода.
3. Квантитетот на работа на судијата во делот на укинати и преиначени одлуки се оценува преку увид во автоматизираниот компјутерски систем за управување со судски предмети во судовите при што се зема предвид само бројот на одлуките против кои се дозволени правни средства и истите се преиначени заради погрешна примена на материјалното право.

## Вреднување преку број на преиначени одлуки во однос на вкупен број решени предмети

**Член 87**

Работата на судијата според бројот на преиначени одлуки во однос на вкупниот број на решени предмети во периодот во кој се оценува, се бодува согласно со следнава табела:

|  |  |
| --- | --- |
| Процент на преиначени одлуки во однос  на вкупниот број решени нормирани предмети | Бодови |
| До 5% | 20 |
| Од 5% до 10% | 15 |
| Од 10% до 15% | 10 |
| Од 15% до 20% | 7 |
| Од 20% до 30% | 4 |
| Повеќе од 30% | 0 |

## Посебни случаи на оценување на работата на судијата

**Член 88**

1. Ако работата на судијата е таква што неговите одлуки не подлежат на надзор на повисок суд, односно против истите не се изјавени правни средства, судијата ќе добие максимални 105 бода по критериумите од овој закон и методологијата за оценување на судија.
2. Ако за судија конкурира поранешен судија на меѓународен суд, кандидатот за судија добива позитивна оцена.

## Оцена за работата на судијата

## Член 89

1. Оцената на Советот за работата на судијата може да биде позитивна или негативна.
2. Врз основа на добиениот збир на бодови по квалитативните и квантитативните критериуми за оценување на работата на судиите, Советот ги оценува судиите со следниве оценки:
3. позитивна оцена, ако судијата добие над 100 бода;
4. негативна оцена доколку судијата добие помалку од 100 бода.

## Оценување на претседател на суд кој презел обврска за судење на предмети

**Член 90**

1. Следењето и оценувањето на работата на претседателот на судот кој презел обврска за судење на предмети се врши согласно со одредбите од овој закон кои се однесуваат на критериумите и постапката за следење и оценување на работата на судијата, со тоа што во однос на оценување на квантитативниот критериум од овој закон, ориентационата норма се вреднува на 70%.
2. Бодовите добиени од оценувањето за работата како судија на претседателот на судот, му се додаваат на бодовите добиени при неговото оценување како претседател на суд, доколку како претседател на суд е оценет со позитивна оцена, со тоа што вкупниот број бодови не може да надмине 200 бода.

## Квантитативни критериуми за оценување на работата на претседател на суд

**Член 91**

Квантитативни критериуми за оценување на работата на претседател на суд како претседател на суд се податоци кои се добиваат од автоматизираниот компјутерски систем за управување со судски предмети во судовите, преку процент на решени предмети во однос на примени предмети на ниво на судот.

## Квалитативните критериуми за оценување на работата на претседателот на судот

**Член 92**

1. Квалитативните критериуми за оцена на работата на претседателот на судот, како претседател на суд се:

* реализирана програма за работа со акциски план,
* примената на Судскиот деловник која се оценува преку увид во извештаите од редовните и вонредни контроли од страна на повисокиот суд, Советот и Министерството за правда,
* функционирање на автоматизираниот компјутерски систем за управување со судски предмети кое се оценува преку увид во извештаите од редовните и вонредни контроли од страна на повисокиот суд, Советот и Министерството за правда,
* квалитет на донесена одлука во судска управа, кој се утврдува преку увид во пет предмети по случаен избор од страна на автоматизираниот компјутерски систем за управување со судски предмети и пет предмети определени од претседателот на судот, во периодот на оценување, при што се цени законскиот основ, разбирливоста и јасноста на јазикот во одлуката, јасна аргументираност на сите факти, околности и докази и
* односи со јавноста и транспарентност во работењето, кои се оценуваат преку увид во веб страницата на судот (соопштенија за работа на судот, објавени одлуки, анализи и извештаи за работата на судот и слично) и слободен пристап до информации од јавен карактер.

1. Податоците за утврдување на резултатите од ставот (1) на овој член се обезбедуваат од Годишниот извештај за работата на судот кој е разгледан на општа седница од страна на Врховниот суд на Република Северна Македонија, програмата за работа на претседателот на судот, извештаите од редовните и вонредни контроли од страна на повисокиот суд, Советот и Министерството за правда.
2. При оцена на работата на претседателот на судот се земаат предвид и околностите кои имале влијание на реализацијата на програмата за работа, а на кои претседателот не можел да делува.
3. Комисијата од ставот (1) алинеја 4 на овој член ја формира Советот и е составена од пет члена судии на непосредно повисокиот суд.
4. Обрасците и методологијата за оценување на овој член ги донесува Советот врз основа на мислење од општата седница на Врховниот суд на Република Северна Македонија.

## Бодирање на квантитативни критериуми

## Член 93

Процентот на решени предмети на ниво на судот во однос на примени предмети

се бодува според следнава табела:

|  |  |
| --- | --- |
| Процент на решени предмети  во однос на примени предмети | Бодови |
| Повеќе од 110% | 40 |
| Од 105% до 110% | 35 |
| Од 100% до 105% | 30 |
| Од 90% до 100% | 20 |
| Под 90% | 0 |

## Бодирање на квалитативни критериуми

**Член 94**

1. Реализираната програма за работа на претседател на судот се бодува согласно со проценката на комисијата за оценување за процент на реализирани активности по години, според следнава табела:

|  |  |
| --- | --- |
| Процент на реализирана програма за работа | Бодови |
| 81% - 100% | 60 |
| 51% - 80% | 30 |
| Под 50% | 0 |

1. Примена на Судскиот деловник (Годишен распоред за работа, изземање на судии, прераспоредување на предмети и слично) се бодува согласно со следнава табела:

|  |  |
| --- | --- |
| Примена на Судскиот деловник | Бодови |
| Нема констатирани недоследности во извештаите од редовните и  вонредните контроли од страна на повисокиот суд, Судскиот совет и  Министерството за правда | 40 |
| Има констатирани недоследности во извештаите од редовните и  вонредните контроли од страна на повисокиот суд, Судскиот совет и  Министерството за правда и истите се надминати согласно со  препораките и роковите од извештаите | 20 |

1. Функционирањето на автоматизираниот компјутерски систем за управување со судски предмети се бодува согласно со следнава табела:

|  |  |
| --- | --- |
| Функционирање на автоматизираниот компјутерски систем  за управување со судски предмети | Бодови |
| Доследно законско функционирање на  автоматизираниот компјутерски систем за управување со судски предмети | 20 |
| Има констатирани недоследности во законско функционирање на  автоматизираниот компјутерски систем за управување со судски предмети  од страна на надлежен орган и истите се надминати согласно со препораките  и роковите во извештаите. | 10 |

1. Квалитетот на донесена одлука во судска управа (се цени законскиот основ, разбирливоста и јасноста на јазикот во одлуката, јасна аргументираност на сите факти, околности, докази) се бодува согласно со следнава табела:

|  |  |
| --- | --- |
| Средна оценка од Комисијата за квалитет  на донесена одлука во судска управа | Бодови |
| Од 8 – 10 | 20 |
| Од 5 – 8 | 15 |
| Од 3 – 5 | 10 |
| Под 3 | 0 |

1. Критериумот односи со јавноста и транспарентност во работењето се бодува согласно со следнава табела:

|  |  |
| --- | --- |
| Средна оценка од Комисијата за квалитет на  објавени информации | Бодови |
| Од 8 – 10 | 20 |
| Од 5 – 8 | 15 |
| Од 3 – 5 | 10 |
| Под 3 | 0 |

1. Претседателот на судот за остварен квалитет во работата како претседател на суд се оценува со максимум 160 бодови.

## Оценување на претседател на суд

## Член 95

Советот ја оценува работата на претседателот на судот како претседател на суд

со следниве оцени:

-позитивна оцена, над 100 бода,

-негативна оцена, под 100 бода.

## Одлука за оценување

## Член 96

1. Советот донесува образложена одлука за оценката за работата на судијата и претседателот на судот.
2. Одлуката од ставот (1) на овој член во рок од осум дена од денот на нејзиното донесување се доставува до судијата, односно претседателот на судот за кој се водела постапка за оценување.
3. Судијата, односно претседателот на судот имаат право на образложен приговор на оцената што ја добиле во рок од осум дена од денот на приемот на одлуката од ставот (1) на овој член.
4. Советот во рок од седум дена од прием на приговорот расправа по приговорот и донесува одлука за одбивање или прифаќање на приговорот или одлука за повторно оценување.
5. Против одлуката од ставот (4) на овој член судијата односно претседателот на суд имаат право на жалба во рок од осум дена од денот на приемот на одлуката до Советот за жалби на начин и постапка уредени со овој закон.

## Повторно оценување

## Член 97

1. Советот е должен во рок од 30 дена од денот на донесување на одлуката од членот 96 став (4), односно став (5) да изврши повторно оценување на работата на судијата и претседателот на судот.
2. Повторното оценување на работата на судијата и претседателот на судот се врши врз основа на извештај на Комисија составена од три члена на Советот, во која не може да членуваат лицата кои членувале во Комисијата која ја предложила оцената на судијата при првото оценување.
3. Против одлуката за повторното оценување донесена од страна на Советот, судијата и претседателот на судот нема право на жалба, ниту на приговор.

## Предлог за избор на судии на Уставниот суд на Република Северна Македонија

**Член 98**

1. Советот по објавен оглас, од редот на судиите со најмалку 20 години судиски стаж, по претходно утврдена оцена на нивните вкупни резултати во работата и придонесот за развојот на стручната и теоретската мисла и на правниот систем, му предлага на Собранието на Република Северна Македонија двајца кандидати за избор на судии на Уставниот суд на Република Северна Македонија,
2. Предлогот од ставот (1) на овој член Советот го утврдува со најмалку осум гласови од членовите со право на глас, на начин и по постапка определени со Деловникот за работа на Советот.

## Одлука за одлучување по барање за притвор на судија

**Член 99**

1. Советот на седница со најмалку седум гласови од вкупниот број на членови на Советот со право на глас дава согласност по барањето за одобрување на притвор на судија и му го одзема имунитетот, освен ако е затечен во вршење на кривично дело за кое е пропишана казна затвор во траење од најмалку пет години.
2. Постапката во која Советот дава согласност по барањето за одобрување на притворот на судија е итна и се спроведува во рок 24 часа од доставеното барање.
3. Ако на судија му е определена мерка притвор кога е затечен во вршење на кривично дело за кое е пропишана казна затвор во траење од најмалку пет години, судот во рок од 24 часа за тоа го известува Советот.

## Извештај за работата

**Член 100**

1. Советот за својата работа поднесува Годишен извештај до Собранието на Република Северна Македонија најдоцна до 30 април во тековната година за претходната година.
2. Извештајот од ставот (1) на овој член јавно се објавува на веб страницата на Советот.
3. Во извештајот се содржани податоци:

* за бројот на избраните и разрешените претседатели на судови, судии и судиите поротници,
* за бројот на поведени и завршени постапки за утврдување на одговорност,
* за кадровската состојба во судството,
* за материјално-финансиската состојба во судството,
* за состојбата во судовите согласно со годишните извештаи за нивната работа,
* податоците за постапување по претставки и предлози од граѓаните и институциите за работата на судиите и судовите.

1. Извештајот содржи и оцени за работата на судиите во Република Северна Македонија во однос на квалитетот и ажурноста на нивната работа, како и други прашања во врска со остварувањето на независноста и самостојноста на судството.
2. Извештајот содржи и податоци за степенот на реализација на Годишната програма за работа на Советот по ставки.
3. Советот го доставува извештајот за својата работа до Здруженијата на судии за нивно запознавање и коментари.
4. Советот на седница го усвојува извештајот за својата работа со најмалку осум гласови од членовите со право на глас и го поднесува до Собранието на Република Северна Македонија на запознавање и разгледување. Во расправата за извештајот во Собранието на Република Северна Македонија се повикуваат претставници од граѓанските организации и здруженијата на судиите.

## СТРУЧНА СЛУЖБА НА СОВЕТОТ

**Стручна служба**

**Член 101**

(1)Советот има Стручна служба која врши административни, стручно технички, организациски, информатички, истражувачки и финансиски работи за потребите на Советот.

(2) Стручната служба на Советот ја сочинуваат Генерален секретар, службеници на Советот и лица вработени во Стручната служба кои вршат помошно-технички работи.

(3) Со Стручната служба раководи Генерален секретар.

(4) При вработувањето во Стручната служба на Советот се обезбедува правична и соодветна застапеност на граѓаните што припаѓаат на сите заедници во Република Северна Македонија, без да се нарушат критериумите на стручност и компетентност.

(5) Генералниот секретар присуствува на седниците на Советот без право на глас и може да предлага точки на дневен ред кои се однесуваат на работата на стручната служба.

(6) Актот за внатрешна организација и актот за систематизација на работните места во Службата ги донесува Советот.

(7) Со актот за внатрешна организација се уредуваат:

- видот и бројот на организационите единици,

- делокругот на работа, обврските на организационите единици и нивните меѓусебни односи и

- раководењето со организационите единици.

(8) Составен дел на актот за внатрешна организација е графички приказ на организацијата на Стручната служба на Советот (органограм).

(9) Во актот за систематизација на работните места во Стручната служба на Советот, бројот на работните места и бројот на извршители се систематизираат во согласнот со потребата за ефикасно извршување на надлежностите на Советот.

(10) Актите од ставот (6) на овој член Претседателот на Советот ги доставува до Министерството за јавна администрација, заради информирање и истите се објавувааат на веб страницата на Советот.

**Статус на вработените во Стручната служба на Советот**

**Член 102**

1. Генералниот секретар и службениците на Советот се лица со статус на административни службеници. За Генералниот секретар и службениците на Советот се применуваат одредбите од Законот за вработените во јавниот сектор, Законот за административни службеници ­­­и прописите за работните односи, освен ако со овој закон не е поинаку уредено.
2. Кандидатите за генерален секретар, покрај општите услови за засновање работен однос во суд, односно условите утврдени со Законот за административни службеници, треба да имаат и шест години работен стаж по положен правосуден испит.
3. Лицата вработени во Стручната служба на Советот кои вршат помошно-технички работи немаат статус на административни службеници и за нив се применуваат одредбите од Законот за вработените во јавниот сектор ­­­и прописите за работни односи.

**Класификација на работни места на службеници на Советот**

**Член 102-а**

(1) Работните места на службениците на Советот се класифицираат во четири категории согласно со критериумите од Законот за административни службеници:

-категорија А-генерален секретар,

-категорија Б - раководни службеници на Советот,

-категорија В - стручни службеници на Советот и

-категорија Г - помошно-стручни службеници на Советот.

1. Во рамките на секоја категорија од ставот (1) на овој член се утврдуваат повеќе нивоа на работни места на службеници на Советот.

**Нивоа на работни места на службенциите на Советот по категории**

**Член 102-б**

(1) Во рамките на категориите се утврдуваат следниве нивоа и звања за службениците на Советот:

1. за категорија А

-А1 генерален секретар.

2.за категорија Б

-Б1 државен советник, раководен службеник на Советот од прво ниво со шифра СУС 01 01 Б01000,

-Б2 раководител на сектор, раководен службеник на Советот од второ ниво со шифра СУС 01 01 Б02000,

-Б3 помошник раководител на сектор, раководен службеник на Советот од трето ниво со шифра СУС 01 01 Б03000 и

-Б4 раководител на одделение, раководен службеник на Советот од четврто ниво со шифра СУС 01 01 Б04000.

3.за категорија В

-В1 советник, стручен службеник на Советот од прво ниво со шифра СУС 01 01 В01000,

-В2 виш соработник, стручен службеник на Советот од второ ниво со шифра СУС 01 01 В02000,

-В3 соработник, стручен службеник на Советот од трето ниво со шифра СУС 01 01 В03000и

-В4 помлад соработник, стручен службеник на Советот од четврто ниво со шифра СУС 01 01 В04000.

4.за категорија Г

-Г1 самостоен референт, помошно-стручен службеник на Советот од прво ниво со шифра СУС 01 01 Г01000,

-Г2 виш референт, помошно-стручен службеник на Советот од второ ниво со шифра СУС 01 01 Г02000,

-Г3 референт, помошно-стручен службеник на Советот од трето ниво со шифра СУС 01 01 Г03000 и

-Г4 помлад референт, помошно-стручен службеник на Советот од четврто ниво со шифра СУС 01 01 Г04000.

(2) Шифрите на службениците на Советот од ставот (1) на овој член ќе се вградат во Каталогот за работни места во јавниот сектор кој го води Министерство за администрација.

**Начини на пополнување на работни места**

**Член 102-в**

(1) Пополнувањето на работно место во Стручната служба на Советот се врши преку спроведување на постапка за:

- вработување, преку објавување на јавен оглас,

- унапредување, преку објавување на интерен оглас и

- мобилност, преку распоредување или преземање.

(2) Постапките за пополнување на работно место од ставот (1) на овој член се

спроведуваат во транспарентна, фер и конкурентна постапка, почитувајќи го начелото на соодветна и правична застапеност.

(3) Пополнувањето на работните места преку објавување на интерен оглас е приоритет при пополнување на работно место во Стручната служба на Советот.

(4) Постапките за пополнување на работно место од ставот (1) на овој член се спроведуваат по претходно добиена согласност за обезбедени финансиски средства од Судскиот буџетски совет, во рамките на обезбедените средства во буџетот за Советот и годишниот план за вработување.

**Примена на други закони при спроведување на постапки за вработување**

**Член 102-г**

(1) Постапките за вработување и унапредување на службеници на Советот се спроведуваат согласно Законот за административни службеници.

(2) Постапките за мобилност на службеници на Советот се спроведуваат согласно со Законот за вработените во јавниот сектор.

(3) Постапките за пополнување на работните места на помошно-техничките лица се спроведуваат согласно Законот за вработените во јавниот сектор и прописите за работни односи.

(4) Постапките за пополнување на работно место преку склучување на договор за вработување на определено работно време по било кој основ, се спроведуваат по претходно добиена согласност за обезбедени финансиски средства од Судскиот буџетски совет, во рамките на обезбедените средства во буџетот за Советот.

**Постапка за донесување на годишен план за вработување**

**Член 102-д**

(1) Претседателот на Советот е должен да изготви Предлог-годишен план за наредната година за вработување и заедно со предлог-буџетското барање да го достави на согласност до Судскиот буџетски совет.

(2) Судскиот буџетски совет е должен да донесе одлука за давање на финансиска согласност, односно да даде забелешки на Предлог - годишниот план, најдоцна во рок од 15 дена од приемот на Предлог- годишниот план.

(3) Претседателот на Советот е должен да постапи по забелешките, односно да го усогласи Предлог- годишниот план.

(4) По добивањето на согласноста, односно по усогласувањето на планот за наредната година, Претседателот на Советот е должен веднаш, а најдоцна до 1 септември да го донесе планот.

(5) Претседателот на Советот планот заедно со согласноста ги доставува до Министерството за финансии, Министерството за јавна администрација и до Агенцијата за администрација, заради информирање.

(6) Доколку Судскиот буџетски совет во рок од 15 дена од денот на приемот на Предлог-планот не постапи по барањето за согласност, се смета дека согласноста е дадена.

**Известување за реализација на планот**

**Член 102-ѓ**

Советот до Министерството за јавна администрација и Министерството за финансии, заради информирање два пати годишно доставува извештај за реализација на планот од членот 102-д од овој закон и тоа најдоцна до 15 јули за периодот јануари-јуни во тековната година, односно најдоцна до 15 јануари за периодот јули - декември во претходната година.

**Плата и вредност на бод за пресметување на плата**

**Член 102-е**

(1)Основната компонента на плата на службениците на Советот ја сочинуваат:

- минимална плата,

-дел на плата за степен на образование,  
- дел на плата за ниво и   
- дел на плата за стаж.

(2) Минималната плата е онаа која Министерот за труд и социјална политика, ја објавува во „Службен весник на Република Северна Македонија“ во согласност со закон.

(3) Делот на плата за степен на образование, кој е законски минимум за соодветното ниво на работно место, се вреднува на следниот начин:

|  |  |
| --- | --- |
| НИВО НА КВАЛИФИКАЦИИ/ОБРАЗОВАНИЕ | БОДОВИ |
| Ниво на квалификации VI A, 240 кредити според ЕКТС  или завршен VII/I степен | 56 |
| Ниво на квалификации VI Б или 180 кредити според ЕКТС | 31 |
| Ниво на квалификации V A, 60 до 120 кредити според ЕКТС  или вишо образование | 11 |
| Ниво на квалификации IV , 240 кредити според ЕЦВЕТ или МКСОО  или четиригодишно средно образование | 1 |

За сите нивоа од категорија В, без оглед на степенот на образование, истиот се вреднува со 56 бода.

(4) Делот на плата за нивото на кое е распореден административниот службеник се вреднува на следниов начин:

**НИВО** **БОДОВИ**

* A2 – генерален секретар 750
* Б1- раководен службеник на Советот од прво ниво 664
* Б2 - раководен службеник на Советот од второ ниво 630
* Б3 - раководен службеник на Советот од трето ниво 485
* Б4 - раководен службеник на Советот од четврто ниво 386
* В1 - стручен службеник на Советот од прво ниво 300
* В2 - стручен службеник на Советот од второ ниво 223
* В3 - стручен службеник на Советот од трето ниво 198
* В4 - стручен службеник на Советот од четврто ниво 175
* Г1 – помошно -стручен службеник на Советот од прво ниво 145
* Г2 – помошно -стручен службеник на Советот од второ ниво 130
* Г3 – помошно -стручен службеник на Советот од трето ниво 120
* Г4 - помошно- стручен службеник на Советот од четврто ниво 110

(5) Делот на плата за работниот стаж на службеник на Советот се вреднува во износ од 0,5% од збирот на минималната плата, делот на плата за степен на образование и делот на плата за ниво за секоја навршена година работен стаж, а најмногу до 20%.

**Член 102-ж**

(1) Вредноста на бодот за пресметување на платите на службениците на Советот се утврдува секоја година со одлука на Судскиот буџетски совет на предлог на Советот, која се донесува во рок од 15 дена од денот на донесувањето на Буџетот на РСМ, а во рамките на предвидениот буџет за Судскиот совет и врз основа на вкупниот број на службеници на Советот распоредени по соодветните нивоа за тековната година.

(2) Вредноста на бодот за пресметување на платите службениците на Советот од член 102-е од овој закон не може да биде помала од 0,3% од минималната плата, започнувајќи од платата од моментот на стапување на сила на законот.

**Член 102-з**

(1) Вработените во Стручната служба на Судскиот совет на Република Северна Македонија имаат право на додаток на плата за:

- специфичност на работата и работните задачи во висина од 20% од основната плата на вработениот

-доверливост во висина од 15% од основната плата на вработениот.

(2) Додатоците на плата од став 1 на овој член меѓусебно не се исклучуваат.

## Оддел за ИКТ

## Член 103

1. Во Советот се формира Оддел за информациско-комуникациска технологија, аналитика и статистика, кој е одговорен за чување на базата на податоци за електронски досиеја на судии, кандидатски листи за избор на судии и претседатели на судови, оценување на судии и претседатели на судови и базата на податоци за финансиско и материјално работење на единките корисници на судскиот буџет.
2. Одделот за ИКТ е одговорен за чување и на реплицирана база на податоци за Судскиот информатички систем која е сместена во Врховниот суд на Република Северна Македонија и истата се користи согласно со потребите од овој закон.
3. Одделот за ИКТ ги координира активностите на другите центри за информатика во судството со цел подобрување на софтверските и хардверски решенија во судството.

## СРЕДСТВА ЗА РАБОТА

## Член 104

Средствата за работа на Советот се обезбедуваат од Буџетот на Република Северна Македонија од делот означен со Судска власт, како посебна програма. На предлог на Советот, програмата ја одобрува Судско буџетскиот совет.

## Член 105

Платата на членовите на Советот се определува со закон.

## ПРЕОДНИ И ЗАВРШНИ ОДРЕДБИ

**Рок за донесување на подзаконска регулатива**

**Член 106**

Подзаконските акти за спроведување на овој закон ќе се донесат најдоцна во рок од шест месеци од денот на влегувањето во сила на овој закон.

**Мандатот на Судскиот совет**

**Член 107**

Членовите на Судскиот совет избрани согласно Законот за судски совет на Република Северна Македонија („Службен весник на Република Северна Македонија“ број 102/2019), продолжуваат да работат до крајот на својот мандат.

**Постапки за избор**

**Член 108**

Започнатите постапки за избор на судија во повисок суд или претседател на суд или член на Судскиот совет до денот на влегувањето во сила на овој закон ќе завршат согласно со одредбите од Законот за судски совет на Република Северна Македонија („Службен весник на Република Северна Македонија“ број 102/2019).

**Постапки за разрешување**

**Член 109**

Започнатите постапки за разрешување на судија или претседател на суд до денот на влегувањето во сила на овој закон, ќе завршат согласно со одредбите од Законот за Судски совет на Република Македонија („Службен весник на Република Северна Македонија“ број 102/2019).

**Постапки за утврдување дисциплинска одговорност**

**Член 110**

Започнатите постапки за утврдување на дисциплинска одговорност на судија или претседател на суд или член на Судскиот совет до денот на влегувањето во сила на овој закон ќе завршат согласно со одредбите од Законот за Судски совет на Република Македонија(„Службен весник на Република Северна Македонија“ број 102/2019).

**Член 111**

1. Претседателот на Советот е должен да донесе нов акт од членот 101 став 6 од овој закон во рок од три месеци од денот на влегувањето во сила на овој закон.
2. Одредбите од овој закон ќе започнат да се применуваат од денот на влегување на сила на овој закон.
3. Одлуката за вредноста на бодот за пресметување на платите на службениците на Судскиот буџетски совет ја донесува во рок од десет дена од денот на започнувањето со примената на овој закон.

**Член 112**

Времето поминато на тековно работно место до денот на примената на актите од членот 5 став 1 од овој закон, согласно со Законот за административни службеници, ќе се засметува во вкупното време за утврдување на условот во постапките за унапредување.

**Член 113**

Бодовите за степен на кариера кои службеникот на Советот ги стекнал до денот на влегувањето во сила на овој закон, се додаваат на бодовите во делот на плата за ниво утврдени во членот 102-е став (3) од овој закон.

**Влегување во сила**

**Член 114**

Овој закон влегува во сила осмиот ден од денот на објавувањето во „Службен весник на Република Северна Македонија“.